**Mõniste valla koolide kroonika**

lk.1

Mõniste koolides on olnud palju õpetajaid ja koolijuhatajaid, kuid nad on elanud  nähtavasti nagu tuli toores puus. Ühtegi mälestust ega ühtegi kirjeldust ei leia kuskil  Mõniste koolide kohta ehk küll Mõnistes koolid üsna varakult olid, nii umbes 1800. aasta  ümber ja veel varemgi. Selleaegsete koolide õpetajad oleks võinud nii väga palju  huvitavat järeltulijatele jätta ümbruskonna elust ja olust, headustest ja halbustest.....

Ajahammas aga teeb oma tööd edasi, sellepärast et veel päästa, mis võimalik vanade  inimeste mälestuste läbi mujalt kokku korjates otsustasin seda kõike siia kokku võtta. Siin  võib olla ehk mõni liialdus või mõni kõrvalekaldumine tõe oludest, sest inimeste seas  vanad mälestatavad asjad ikka vähehaaval muutuvad, sest igaüks leiab omalt poolt mõne  sõna juurde või jätab maha kui ta muistseid mälestusi edasi annab, kuis siiski võib  uskuda, et see kaunis kindlal alusel seisab. Osalt on siin tarvitet ka Hargla kiriku arhiivis  olevat vana koolide revideerimise raamatut, kuid kirikuisandad, vist tema “agara” töö  pärast hingede kallal, ei ole ka suurt midagi järele jätnud, ainult mõned katkendid.

Esimesed teated koolide üle Mõnistes on 1786. a. 23.märtsist. Siis on kindel, et Mõnistes  Saru külas (praegu Saru vald) on ainus kool. Kool asub ruumikas rehetoas. Õpetajaks on  Tanni Henno, tubli mees omas ametis. Õpetab lugema ja kirjutama. Palka on temal ühe  päeva maa, terve aasta teost vaba, niisama ka maksudest vaba. Lapsed käivad korratult  koolis: sügisel umbes 50 last, kevadel on nendest koolis ainult 20 last. See korratu  kooliskäimine on osalt ka sellepärast, et kohalik Hargla kirikuõpetaja on lubanud paljudel  oma lapsi ise kodus õpetada.

lk.2

Kas koolivanem ei täida hästi oma kohuseid, sellepärast otsustatakse, et koolivanem peab  igal nädalal kord ja kirikuõpetaja iga kuu üks kord kooli vaatamas käima. Selle otsuse  tegijat ei ole teada. Arvatavasti selleaegne mõisate omanik v. Kosküll, sest tema nõuab, et  kõik lapsed peavad koolitatud saama. Et aga kõik ühte ruumi ei mahu ja ka liiga kaugel  on käia, siis lubab v. Kosküll veel kaks uut koolimaja ehitada 7 sülda pikad ja 4 sülda  laiad, akna, ahju ja korstnaga ja niiviisi, et ka kooliõpetaja koolimajas korteris võib olla.  Palgaks määrati igaühele 8 vakka rukkeid, 6 vakka otri, 4 puuda soola ja 2 naela  küünlaid. Nimetet palk tuleb lastevanematelt sisse nõuda. Edasi puuduvad andmed kuni  1826.aastani.

1826.aastal lahkub Mõnistest v. Kosküll ja asemele tuleb v. Wulf. 1826.aastal on juba  trahv koolides, sest puudujatele määratakse 8 kopikat trahvi nädalas. Niisiis võib sellest  arvata, et kooli sunniti lapsi tõsiselt. Edasi 1827, 1828-1830. a. oldi koolidega üldiselt  rahul. 1830. aastal trahv 10 kopikat nädalas. Teised andmed puuduvad.1830-1837. aastani  ei ole muud teada, kui oldi koolidega rahul. 1837. a. leidub praosti visitatsiooni märkus,  et võtta kooli eesõigusega nimelt vanemate peremeeste poegadest tublisid põllumehi

kasvatada. Õpetus algas 7-eluaastast. 1836. aastal ei käi lapsed korralikult koolis ja ei  nõutagi seda, sest on üleüldine viljaikaldus ja rahe palju kahju teinud. 1837-1846.ei ole  mingit mälestust.

1846.aastal on esimene märkus ka Mõniste valla Ädeste ja Lutsupalu ( praeguse Horsti  talumaa peal) koolide kohta. Ädestest on aprillikuus õpetaja ametist lahti saanud ja  asemele saanud Peeter Kuus. Lutsupalus on sellel ajal Johan Pedai, kes aga joob ja  järgmisel aastal saab lahti, asemele saab Taheva kooli abiõpetaja Hans Liiva. Nähtavasti  on Ädeste ja Lutsupalu koolid kaunis vanad ja vist v. Koskülli soovi peale Mõnistesse  ehitatud need kaks kooli.

lk.3

Enne Peeter Kuust olnud Ädestes olev õpetaja vist kirjutada ei oska, sellepärast leidub  märk IKS.

1848.aastal ei saa Lutsupalu kooliõpetaja oma palka kätte ehk küll v. Wulf lubab. 1855.a.  on märkus, et ei leidu Harglas isikuid, kes kooli lastele armsaks teeks, mispärast peab  leppima olemasolevate õpetajatega. 1855. a. on märkus, et Lutsupalu koolimaja peab  tingimata parandatud saama.1857.a. Lutsupalu koolimaja korda seatud. Sellel aastal  peetud õpetaja poolt neljanädalane “koolmeistrite kursus”, mida ka järgmisel aastal lubati  korraldada. 1859.a.on peetud ülekihelkonnaline pidu. 1860. aastal Ädeste kool üle  kihelkonna kõige parem. 1862. a. Lutsupalu koolimaja korratu, vana ja külm, ei kõlba  parandada, vaid tarvis uut. Sellepärast palju lapsi ka kodus.1863.a Lutsupalu kool pikse  läbi maha põlenud. Tahetakse uus ehitada, mida sügiseks vaja valmis saada.

1864. aastal ehitati Lutsupalu kooli asemele Kuutsile uus koolimaaja.1865. aastal Ädeste  kool P. Kuuse juhatusel kihelkonna kõige parem .

1866. aastal ei ole Mõniste Kuutsi kooli õpetaja palka kätte saanud.

1868. aastal saab Kuutsile abiks Otto Kuus ( palk 4 vakka rukkeid, 4 vakka otri. Peale  Hans Liiva saab Kuutsile õpetajaks Mihkel Eichenbaum

1874. aastal toodi Ädeste kool Liisa poole ( Liisa talu) ja hakati kutsuma Liisa kooliks,  kuna Kuutsi kooli kutsutakse Peetri kooliks. Liisa kooli õpetajatest on teada Jaan Kõiv,  abilisena Kirchenberg- tubli koolimees, kuid suur joodik. See Jaan Kõiv on Valgamaa  koolinõuniku August Kõiva isa. Pääle Jaan Kõiva on seal õpetajateks Jaan Lepp ja Jaan  Kokk- esimene koolijuhataja.  Kuutsil on kõik see aeg Mihkel Eichenbaum. Nende töödest ei ole midagi järele jäänud.  Veel on olnud P. Valdman Nuustakult –tubli õpetaja ja keegi Rodima- vähese haridusega.

lk.4

J. Kõiv suri 1884.a. Selsamal aastal valiti Liisale Lepp ja Kokk. Kummagi koolitööst ei  ole suurt midagi teada. Kuid Liisa koolist on siiski vana kirjavahetust alles jäänud, mida  selle raamatu juures tuleb alles hoida. Kuutsi koolist ei ole ühtegi paberit alles.

1898.aastal kaotati mõlemad koolid ja ehitati Kuutsile vasta vallamaja uus kahekordne  puust koolimaja, kuhu mõlemad koolid ühte pandi kolme õpetaja hoolele. Õpetajateks  olid Jaan Lepp, Jaan Kokk ja Mihkel Eichenbaum. Maja on kaunis suur, kirikuõpetaja  Paslacki plaani järele ehitet. See on olnud väga ilus plaan, kuid valla nõukogu eesotsas  vallavanemaga on arvanud, et neile nii head maja koolimajaks tarvis ei ole ja on sellesse  plaani palju muudatusi teinud, nii et majast ei tulnud sugugi nii hea maja nagu  koolimajaks tarvis oleks olnud. Kõige rohkem on mindud selle peale, et õpetajatele mitte  ilus maja elamiseks ei saaks. Nagu mõni selleaegne valla nõumees tõendab, et kui  vallavanem läinud mõisasse koolimajale palke ostma, olevat mõisnik Ed.v. Wulf teinud  ettepaneku, et tema annab omast Tiitsa karjamõisa kivilöövist hinnata niipalju telliskive,  et maja ehitada telliskividest. Vallavanem ja mõned nõunikud ( Peeter Paas Tämbalselt)  on arvanud, et härra käest ei võivat niipalju kingitust vastu võtta, seega saavat härra suurt  kahju.

Õpilasi oli uues koolis 100 lapse ümber.

lk.5

Õpetaja Jaan Kokk lahkus Mõnistest talvel kooliajal ja kevadel kõrvaldas inspektor ka  Mihkel Eichenbaumi. Suvel valiti nende asemele Richard Peetri p. Nemvalts ja P. Jaani p.  Nemvalts. See oli arvatavasti 1900.või 1901.a. Kokk’a asemel töötas kevadeni kolmanda  õpetajana keegi ???? 1901 /1902.a lahkus Mõnistest ka Jaan Lepp- põhjus vald ei  kõrgendanud palka ja asemele valiti Jaan Hansu p. Paltser. Palgaks 1901. a. oli Lepal 150  rubla, R. Nemvaltsil 100 rbl. ja P. Nemvaltsil 150 rbl.1903. a. Paltseril 200 rubla, R.  Nemvaltsil 110 rbl. ja P. Nemvaltsil 150 rbl.

Õpilasi oli 1901.a. 113, 1902.a. 114 ja 1903.a. 121 ning 1904.a.124 õpilast. J. Paltser  lahkus Mõnistest 1905/1906.a. ja tema asemele tuli koolijuhatajaks keegi Põld. Pärast  lahkus R. Nemvalts ja asemele tuli Jaan Jaakson.

Põld ja Jaakson olid tublid õpetajad, võib ütelda, et nad hakkasid ka kooli ümbrust  kaunistama. Istutasid koolimaja ette väikese pargi ja piirasid selle aiaga ümber. Kuid seda  ei näinud heameelega valla rentnik, kes ka koolimajas elas ja juhtus nii, et kui päeval puid  parki istutati- need öösel üles kisti ja latvu pidi maa sisse istutati. Üldiselt peab ütlema, et  Mõniste inimesed väga kadedad on selle pääle, kui näevad, et teine midagi kaunistab ja et  Mõniste inimesed väga riiakad on. Õpetajad pidasid isegi öösiti vahti ja suure hädaga  jäeti puud rahulikult kasvama. Võitsid õpetajad.

lk.6

 Needsamad õpetajad ehitasid koolimaja ette ka ringi. Võideldi küll vastu, kuid töö  koolimaja kaunistuseks võitis. Viimaks mitmeaastase võitluse järel lahkus koolijuhataja  Põld ja asemele tuli koolijuhatajaks Kusta Eichenbaum. Nahalt, endise kooliõpetaja  Mihkel Eichenbaumi vennapoeg- väga suur enesearmastaja ja ühtlasi ka suur  kirikukummardaja. Sellelsamal aastal lahkus ka õpetaja J. Jaakson., kelle asemele Eduard

Kolk Saru vallast valiti. See oli 1910. aastal. Õpilasi oli koolis sellel ajal 80-90. Õpetaja  Ed. Kolk oli siin ainult 2 aastat ja läks ära Saru valda õpetajaks. Õpetaja Ed. Kolga  asemele valiti mind, Eduard Ploomipuud, õpetajaks 5. okt. 1912.a. Õpilasi oli siis 80  ümber.

Töötasime koos K. Eichenbaumiga kaks aastat so. 1912/13 ja 1913/ 14 õa. Siis puhkes  lahti ilmasõda ja K. Eichenbaum mobiliseeriti kohe algul ja mina üks nädal hiljem. 1914. a. kevadel panime kooli hääks peo toime, millest 74 rubla puhast tulu järele jäi. Nagu pärast kuulsin, olla see raha K. Eichenbaumi palgast maha arvatud ja valla kassasse  pandud, kuhu ta ka kadus. Õpetaja K. Eichenbaum sai järgmisel aastal, 1915.a.sõjas  surma.

1913.a. pühitseti Vene keisrite Romanovite suguvõsa 300 aastast juubelit ja meie kool  muretses selleks ajaks Vene riigi lipu. Nimelt panid selleks õpilased raha kokku koolijuhi  K. Eichenbaumi algatusel. Pärast revolutsiooni ajal oli Lätimaalt tulnud sõjapõgenejad  selle puruks rebinud. Et sellest ajast kõik paberid kadunuid, siis ei saa seejuures pikemalt  peatada. Õpetaja Eichenbaumi asemele valiti koolijuhatajaks H. Ploomipuu ja õpet. Ed.  Ploomipuu asemele Richard Paas.

lk.7

H. Ploomipuul oli linnakooli haridus. Paas oli ka linnakooli haridusega mõisavalitseja.  Paas ei püsinud kaua ja läks poole talve ajal, so. 1914.a. lõpul ära. Asemele valiti Viktor  Orro, see oli kuni kevadeni ja kevadel lahkus ka. Asemele valiti keegi preili Kalamees. See püsis ühe aasta. Palka said kõik need õpetajad sama palju kui meiegi so. juhataja 250  rubla ja õpetaja 200 rubla aastas. Kuna ka mina sõjaväes olles palka edasi sain. 1916. a.  mobiliseeriti sõjaväkke õpetaja- juhataja Hugo Ploomipuu ja asemele valiti August  Pehlak. Õpetaja Kalamehe asemele valiti preili Miili Kala. Kõik need ajutised õpetajad  olid ilma kutseta, kellel koolitöö tundmata. Nagu nad ise pärast rääkisid, on koolielus  väga palju korratusi ette tulnud. Kooli kord oli nii puudulik, nii et õpilased juba üksteise  voodikotte põletasid. Iga nädalaga läks asi pahemaks. Et kuidagi korda kooli tagasi saada,  hakkas valla volikogu kõrgemate ametiasutuste ees palveid avaldama, et Eduard  Ploomipuu sõjateenistusest vabastataks. Isegi keisri nimele saadeti palve. Kõik  tagajärjeta. Õpilasi oli- sellest ajast on vana õpilaste sissekirjutusraamat alles:

1914/15-86, 1915/16-71, 1916/17- 89.

Tuli Vene revolutsioon, sõjavägi lagunes, kõik hävines. Said võimule enamlased.  Selleaegne enamlaste vägede ülemjuhataja lipnik Krõlenko päevakäsuga lasti kõik  õpetajad sõjaväest koju. Nii sai ka koju Ed. Ploomipuu. 30.dets. 1917.a. v.k.j., kes ka  otsekohe koolijuhataks valiti. Õpetaja A. Pehlak vabastati ametist kui suur “hansi”- omakeedetud viin –tarvitaja. Kuid nimetet ajutine juhataja A.Pehlak ei andnud ametit üle  enne kui jaanuari lõpul 1918.a.

lk.8

Sellel ajal asus koolimaja alumisel korral 4. Vene Põhja väerinna teeehituse osakond.  Koolimaja oli korratu. Õpilastel ei olnud õieti, kus elada ehk olla.. Õpilaste käes oli ainult  3 klassiruumi. Varem, so. 1917.a. suvel olid koolimajas läti sõjapõgenikud. Need olid  peaaegu kogu kooli inventari ära rikkunud, muuseas ka oreli, mis oli muretsetud  näitemüügi rahaga arvatavasti 1889.a.

Aeg oli segane nii poliitikas kui ka koolitöös. Varsti lahkusid Vene sõjaväed ja 22. või  23. veebruaril 1918.a. tulid Saksa okupatsiooniväed sisse. Mõne päeva pärast asusid nad  ka koolimajja. Peatusid siin ümber ühe nädala. Ära minnes jätsivad maja väga mustana  järele- inimeste väljaheited olid klassis ahju taga nurgas. Koolitöö seisis. Mõne päeva  pärast peatusid teised saksa sõjaväeosad jälle koolimajas mõne päeva. Ka need lahkusid.  Nüüd võis jälle koolitöö jätkuda kuni kevadeni. Suveks anti õpetajatele käsk saksa keele  kursustele minna. Hargla kihelkonna õpetajatele korraldati kursused koos Karula  kihelkonna õpetajatega. Kursuste juhatajaks oli Karula õpetaja. Et see haiglane oli ja  võib-olla ei tea mis veel muil põhjusil, ei pannud tema selle saksa keele pääle liiga suurt  rõhku. Kõiki, kes me kursustel olime, ühendas miskisugune iseäraline püüd- kas oli see  tingitud rahvustundest või Saksa survest, kuid saksa keele õppimise asemel valmistasime  pidu, mille jaanipäeval 24. juunil 1918.a. Karula mõisas toime pandsime. Kõik  ettekanded olid eesti keeles. Üle jäi kaunis summakene, mille annetasime Eesti  Kirjandusseltsile eestikeelsete kooliraamatute kirjastamiseks.

Algas 1918/1919 kooliaasta täiesti Saksa surve all.

lk.9

Kohaliku kihelkonna kõiki õpetajaid nimetati koolide järelevaatajateks. Õnneks ei  püsinud Saksa võim kuigi kaua ja varsti pidid nad lahkuma. Õpilasi tuli sellel aastal kooli  kõigest 57 last. Sakslased lahkusid ja otsekohe tulid kommunistlikud väed sisse. Koolimaja läbi otsides leidsid ka koolijuhataja Ed. Ploomipuu toast keiser Nikolai pildi.  Selle järele aeti koolijuhatajale süü- olla monarhist ja taheti arreteerida. Õnneks päästis  minu sellest kimbatusest Punaväe pataljoniülem- ka üks endine vene rahvuskooli õpetaja.  Ta tegi selgeks, et see pilt oli kooli inventarist.

Ametist lahkus õpetaja M. Kala ja asemele valiti Olga Sarapuu.

Hakkasid heitlused Eesti rahvaväe ja kommunistlike vene vägede vahel. Oli ka võitlusi  koolimaja ümbruses. Nii oli kord veebruari või märtsikuul. Kooli juures seisid kaks  kompanjoni Tartu Kaitsepataljonist- punased tulid pääle. Oli lahing kooli ümbruses.  Õpetajad põgenesid lastega ühte magamistuppa, kus varjasid endid telliskivist vaheseina  varjus. Järgmisel päeval pärast lahingut lõpetati koolitöö ja õpilased lasti koju. Kodus  olid õpilased kuni punased said välja aetud. Varsti tulid nad jälle tagasi ja koolitöö tuli  sellel kooliaastal jäädavalt katkestada. Maikuul, nimelt 27. mail 1919. aastal põgenesid  punased sõjaväed jäädavalt Mõnistest. Eelpool nimetet 27. mai on Mõniste vabanemise  päev.

1919/ 20 kooliaasta

Suvel korraldati Vabariigi Haridusministeeriumi poolt õpetajatele Võrus edasiharimise  kursused. Õpetaja Olga Sarapuu astus ametist ära kui enamlaste poolt valitud. Asemele  valiti Ella Hanimägi

lk.10

Et möödunud kevadel ja talvel koolimaja väga tihti suurtükitule all seisis, siis olid majal  enamasti kõik aknad purustatud. Kiires korras remonteeriti maja niipalju, et õpilastele sai  kaks magamistuba, kaks söögituba ja kaks klassi, õpetajatele kaks korterit ja korter  kooliteenijale. Oli küll kavatsusi kooli üle viia Mõniste mõisasse, aga enamus nõukogus  oli selle vastu. Õpilasi tuli sellel aastal 97- 43 poissi ja 54 tüdrukut. Lõpetas nendest I  kl.10p ja 11 t., II kl. 7 p. 4t., II kl. 8p. 9t., III kl. 2p. 7 t, IV kl. 3p. 3t.

Selle aasta kooli väljaminek 275000 marka. Ekskursioone tehti kaks- Mustajõe ja Vaidva  jõgedele loodusloo ja koosluse õpetamise otstarbel.

1920/ 21

Koolis samad õpetajad. Õpilasi 111. Arvatavasti mõjus õpilaste arvu juurekasvu pääle ka  trahvimine, olgugi et kõige suurem trahvimise summa oli 35 marka.

Kooliklassi lõpetas I kl. 11 p 19t., II kl. 13 p. 11 t., III 6 p. 10 t., IV kl. 11 p 7 t. Kool  töötab kahe klassikomplektiga nagu ennegi. Maakonna koolivalitsus kirjutas 1920. a.  novembris vallavalitsusele ette üht õpetajat juurde valida, et klasse eraldada, sest  võimatu nii suure laste arvuga töötada kahel õpetajal. Valla nõukogu oli sellele kangesti  vastu, kuid pidid valimised välja kuulutama, sest säädus nõudis seda. Valimistele oli  ilmunud muuseas ka endine õpetaja Mihkel Eichenbaum. Olgugi, et kandideeris ka sellele  kohale hr. Nopason- pärastine Valga poeglaste keskkooli inspektor- ülikooli haridusega ja  8-aastase praktikaga, sai ta ainult ühe hääle poolt, kuna M. Eichenbaum- ilma kutseta  vana õpetaja , kellel uuema aja koolitöö võõras, sai 14 häält poolt ja 1 vastu. Niisuguse  vallanõukogu ülekohtuse tegevuse pääle protesteeris maakonna koolivalitsuse eest  koolijuhataja ja

lk.11

hoolekogu ja maakonna koolivalitsus jättis M. Eichenbaumi õpetajaks  registreerimata. Kuulutati välja uus valimine- kandidaate ei ilmunud peale Eichenbaumi. Niiviisi jäi sellel aastal uus valimine sügise pääle, sest et valla nõukogu ta uuesti tagasi  valis, koolivalitsus andis asja kohtusse ja kohus tühistas valla nõukogu otsuse.

1921/22

Suvel valiti kolmandaks õpetajaks Marta Raudseping- kaubanduskooli haridusega kutseta. Teised õpetajad endised. Õpilasi 116. Nüüd algasid vallanõukogus suured  vaidlused selle üle kas viia kool Mõniste mõisa härrastemajja või jätta vanale kohale.

Mõniste mõisasse oli planeeritud ilus kooli krunt. Põllumehed olid vastu ja et neil  nõukogus enamus, siis otsustati kooli mõisasse mitte viia. Põhjus väga lihtne-tulla kallis  remont –ligi miljon marka. Maja oli hinnatud kooli jaoks 32.200 marga pääle. Selline  asjaolu, et kardeti remondikulu kuna maja oli kivine, 49 tuba- seega kuueklassilisele  koolile väga sünnis- ruumid ka väga sündsad. Pärast aga 1926. a. ehitati vana maja ümber  ja ümberehitus läks maksma paljalt töö 1200000 marka, materjali ja muud kulud, nagu  tööpäevi valla enese poolt pääle selle. Sellel aastal lõpetas klassikursuse I kl. 13 p 20 t., II  kl. 14 p 14 t., III kl. 19 p 15 t. ja IV kl. 12 p 9 t. Lahkus õpetaja Ella Hanimägi.

1922/23

Sellel aastal avati kooli juures ka viies klass. Et aga kahe õpetajaga töötada ei saanud,  valiti ka üks õpetaja juurde ja nimelt Hugo Täht.- keskkooli haridusega, kutseta. Õpilasi  oli sellel aastal 121.Nendest lõpetasid klassikursuse I kl. 12 p 16 t, II kl. 17 p 19 t, III kl. 14p 15 t., IV kl. 16 p 16 t. Kooliaja jooksul korraldati kaks laste pidu, mille sissetulekuga  asutati kooli õpilaste raamatukogu, sest koolil puudus raamatukogu. Enne ilmasüda oli  küll olnud venekeelne raamatukogu, kuid seda praegu rohkem ei tarvitatud. Niisamuti sai  trahvirahaga ja ka valla poolt antava toetusega toodud koolile õppe abinõusid. Kevadel  lahkus ametist vabatahtlikult õpetaja Marta Raudseping, kuna õpetaja Hugo Täht mõnede  kõlvatuste pärast ametist koolivalitsuse poolt vabastati.

1923/24

Käesoleval kooliaastal avati ka V kl. Sellega tuli tarvis ka uut õpetajat valida. Valimistele  ühtegi kutsega õpetajat ei ilmunud- vaid valiti kutseta õpetajad- Ella Lepp ja Bernhard  Ploomipuu.- mõlemad keskkooli haridusega. Kolmas õpetaja jäi valimata. Et V klassi  avamine kooliaasta sees oli, millal koolitöö juba alanud oli, siis määras maakonna  koolivalitsus sellele kohale August Veberi- keskkooliharidusega, kutseta. Nüüd töötas  kool nelja õpetajaga ja 4 klassikomplektiga- 5 õppeaastat. Sellel kooliaastal sai laste  pidudega niipalju raha korjata, et koolimaja ümber aed ehitati.. Valla nõukogu andis  omalt poolt postid maksuta. Vald vedas materjali maksuta kohale. Aia ehitamine ja muu  materjal tuli maksma ligi 15000 marka. Niisamuti sai sellel kevadel ka kooli ümbrust  ilustatud, millega juba eelmisel kooliaastal sai algust tehtud. Kooli ümber sai park  istutatud ja vana uuesti korraldatud. Kooliaasta lõpul tekkisid lahkhelid õpetajate- nimelt  koolijuhataja ja õpetaja A. Veberi vahele, sest viimane oli oma iseloomu poolest  iseäraline- mõtles ja tahtis alati teisiti kui teised õpetajad. Osalt hakkasid lahkhelid tulema  juba sügisel tundide jaotamisel. Nimelt tahtis õpetaja A. Veber omale kergemaid tunde  nagu võimlemine, joonistamine- üldse neid tunde, millele ei ole nii palju ettevalmistamist  ja vihikuid ei ole parandada.

lk.13

Seniajani olid õpetajad tunnid alati omavahel õiglaselt ära jaotanud, et igaühele sai  raskemaid ja kergemaid aineid ja et vihikute parandamine oli kõigil. A. Veber oli aga  üliõpilane –jurist- ja tahtis ka ülikoolis edasi õppida ja soovis seepärast teisi õpetajaid  rohkem koormata. Seda ei saanud aga koolijuhataja lubada- mis oligi lahkheli alguseks. Tasapisi salamahti sepistati koolijuhataja peale kaebuskiri maakonna koolivalitsusele 9  nõukogu liikme sotsialisti allkirjaga, et koolijuhataja peksvat õpilasi. Koolinõunik härra  E. Muuga käis juurdlust toimetamas ja juurdlusel tuli ilmsiks, et kaebusel on vale alus.

Laste peksmist jutustasid need, kelledel lapsi koolis ei olnud, sellest midagi ei teadnud.  Ainult üks lapsevanem tõendas, et tema poega olla koolijuhataja löönud. Kuid asi selgus,  et see oli varastanud ja ei läinud koolijuhataja mitmekordse käsu pääle sinna klassi, kust  oli varastanud. Siis võttis koolijuhataja tema turjast kinni ja viis varga sinna klassi. Selle  sündmuse juures olid ka teised õpetajad peale A. Veberi- kes ta teo õigeks arvasid. Nii ei  leitud kaebusel mingit alust ja jäeti tagajärjeta.

Õpilasi oli sellel aastal 139. Klassikursuse lõpetasid I kl. 12 p 14 t., II kl. ? p 14 t., III kl.  15 p 13 t., IV kl. 18p 16 t.,V kl. 9 p.5 t.

Asutati kooli kooperatiiv. Töötas väga hästi.

1924/25

Et õpetaja A. Veber koolivalitsuse määratud oli, siis registreeris koolivalitsus tema aasta  lõpuks lahti. Tulid uued valimised- asemele valiti Milli Tuvikene- kutseline õpetaja.- Võru Õpetajate Seminari kursuse lõpetaja. Töö jaotati õpetajate vahel ühetasaselt. Ühes  õpetaja M. Tuvikese kooli tulekuga

lk. 14

tuli kooli ka palju uut õpetamises- mis tema oli seminaris õppinud. Õpilasi oli sellel aastal 141. Klassikursuse lõpetasid I kl. 15 p. 11t., II kl. 13p. 12 t., III kl.  18 p. 14 t.,IV kl. 11p 16 t., V kl. 8 p 4 t. Koolitöö lõpul kevadel korraldati ekskursioon  Tartusse. Ekskursioonist võtsid osa kõik õpetajad ja IV, V kl. õpilased. Raha  ekskursiooniks saadi talvel toimepandud peost. Tartus viibiti kaks päeva. Niisamuti sai ka  juurde muretsetud õppeabinõusid- valla polt anti 5000 margane toetus kui ka hoolekogu  trahvisummade eest. Kooperatiiv tuli omaga välja. Kooliaeg harilik.

1925/26

Õpetajad endised. Koolitöös täielik kooskõla. Õpilasi 140. Nendest lõpetasid I kl. 13 p. 8 t., II kl. 12 p. 11 t.,III kl. 15 p. 16 t., IV kl. 12 p. 13 t., V kl. 6 p. 4 t. Kooli asutati õpilaste  karskusühing, millel 103 liiget. Talvel korraldati lastepidu, mille sissetulekuga kevadel  ekskursioonile sõideti. Ekskursioon kestis 3 päeva. Käidi Võrus- Munamäel- Irboskas Petseris ja Valgas. Koolile osteti apteek 3500 marga eest.

Koolimaja on nii lagunenud, et teda võimatu on remonteerida. Seepärast otsustas valla  nõukogu 1926. aasta suvel uut koolimaja ehitada ja nimelt kuueklassilise kooli jaoks, sest

vanas majas, milles on ainult 4 klassiruumi, oli võimatu kuue klassiga töötada. Valmistati  plaan Võrus tehnik Mägi poolt ja saadeti Tallinna Haridusministeeriumi kinnitamisele  ühes palvega määrata vallale abiks koolimajade ehitusfondist 500000 marka. Plaani  kinnitamine viibis ja tuli kinnitatult tagasi alles juulikuul. Otsustati siiski ehitus ette võtta  ja 3. augustil alati vana kooli mahalõhkumisega pääle. Talvel veeti ka juba osa materjali  juurde. Õpetaja E. Lepp registreeriti lahti kui kutseta õpetaja.

lk. 15

1926/27 Ehitajate meistri R. Jahuga oli kaup tehtud 1200 000 marga pääle. See oli  tööraha. Materjal ja juurdevedu oli valla poolt. Maja pidi valmis saama 3. oktoobriks, so.  koolitöö alguseks. Sai aga valmis alles 15. novembriks. Nii viibis ehitamine ja koolitöö ei  saanud ka õigel ajal alata. Koolitöö algas 15. novembril. Nii tihti oli materjali puudu, kui  ka sügisesed vihmased ilmad takistasid omalt poolt ka ehitamist. Materjal oli osaliselt  täiesti toores, lagede peale pandi märg saepuru ja liiv, katust ei olnud pääl ja 31. oktoobril  sadas ka paks kord lund pääle, mis sulades kõik maja läbi leotas. Ja kui maja valmis sai,  siis oli ta nii niiske, et võimatu oli sees elada. Maja ehitati kahekordne, kusjuures alumine  kord vanadest palkidest jäi ja vanad välisseinad, kuna seesmised seinad enamasti uued  tehti. Kogu ehitus tuli umbes 3000000 marka maksma. Kui nüüd tagasi vaadata endise  Mõniste mõisa härrastemaja ja praeguse koolimaja pääle, siis peab küll ütlema- pimedad  on mõnistelased, et ei võtnud härrastemaja, sest see ehitus oleks igavene praeguse  koolimajaga võrreldes. ja siia kulutati niipalju raha. Härrastemaja oleks korda saanud ühe  kolmandikuga sellest summast. Maja õnnistamist toimetati 14. novembril.  Õnnistamistalitust toimetasid Otepää kirikuõpetaja hr. Lauri, Hargla kirikuõpetaja hr. Th.  Mayer ja Ritsiku apostliku usu preester hr. Kolon. Pääle õnnistamist oli korraldatud valla  nõukogu poolt söömine- joomine kutsutud külalistele ja nendele, kes ise tahtsid minna ja  selleks 150 marka maksid. Valla nõukogu liikmed ja valla ametnikud kuni käskjalani  sõid-jõid hinnata. Õlu oli toodud 35 korvi, viina ei tea, kuid ka palju. Pääle selle vorsti ja  muud. Õpetajad ja koolijuhataja kutsutud ei olnud ja ei võtnud ka sellest söömisest joomisest osa. Kooli võtmeid õnnistamise ajal koolijuhatajale kätte ei antud, sest nagu  pärast kuuldus, kartsid vallaisad, et koolijuhatajal siis õigus on koolimajast neid minema  kihutada ja niiviisi nende magusat tundi söömises- joomises eksitab. Alles teisel päeval,  so. 15. novembril tuli koolivanem Johan Lindenberg kella 11 ajal võtmetega. Kuid ka  selle ajal oli joomine täies hoos ja võeti ka koolijuhataja kinni ja viidi sisse, et ostku ka  õlut ja viina. Kuid ta ütles enese sellest lahti. Arukamad lastevanemad vaatasid ka päält ja  imestasid niisugust joomist ja üks lapsevanem M. Tiits tuli klassi kui aktus möödas ja  palus koolijuhatajalt ka omalt poolt lastele tulevaks kooliajaks kaasa öelda ja pidas  õpilastele karskusesisulise kõne näidates alumisele korrale. Joomine oli alumisel korral.

Olid koolijuhatajale võtmed kätte antud, palus koolijuhataja joojaid, kelle hulgas olid veel  ka mõned vallanõukogu liikmed- B. Kond, A. Eichenbaum, A. Puusepp- koolimajast

palus omakorda- ei midagi. Siis lubati politsei kohale tuua, et väevõimuga sundida kõrtsi  koolimajast lahkuma. Viimaks lahkuti minnes vallamajja jooma. Sellest joomisest sai  teatatud ka hr. koolinõunikule ja palutud niisugusele halbusele piiri panna, mida tema ka  lubas. Varsti ilmuski maakonna koolivalitsuse

lk. 17

korraldus, et koolimajas pidustuste ajal mitte juua.

Uues koolimajas on klassiruumid küll hääd. Lõpmata suur pahe on see, et õpetajatele  peale koolijuhataja- ei ole korterit. Niisamuti on õpilaste ühiselu ruumid väga kitsad iseäranis sahver ja magamistoad. Plaani tegijad ja kinnitajad ei ole arvestanud  internaadiga õieti. Mõniste on laialine vald ja sellepärast on õpilasi igal kooliaastal  internaadis üle 100. Lahkunud õpetaja E: Lepa asemele seadis hoolekogu õpetaja  kandidaadiks ette Võru Õpetajate Seminari lõpetaja Melanie Sikka, kui üht parimat  tööjõudu. Vallanõukogu aga teda ei valinud põhjusi mitte nimetades ja valis õpetajaks  August Lepa. Koolikogu protesteeris niisuguse otsuse vastu ja koolivalitsus A. Leppa ei  registreerinud- põhjustel, mis koolivalitsusel teada. Kuulutati teistkordne valimine- ei  ühtki kutsega kandidaati. Maakonna koolivalitsus teatas kahte kandidaati, missugused  hoolekogu ka ette pani. Nõukogu jättis need valimata. Nüüd määras koolivalitsus  õpetajaks Juuli Utsali Antslast-kutsega õpetaja. Kutse suvekursustel omandanud. Õpilasi  tuli nii palju, et võimatu oli kaht klassi üheks klassikomplektiks ühendada, selle pärast  kirjutas maakonna koolivalitsus vallavalitsusele ette avada kuues klass ja valida ka viies  õpetaja. Viiendaks õpetajaks valiti Tartumaalt Jaan Soonvald- kodukooli õpetaja kutsega.

Klassid seati järgmiselt: I kl, II kl., III kl., IV kl., V+ VI kl. ühe klassikomplektina. Et  koolitöö sügisel viibis, siis pandi maakonna koolivalitsuse poolt pedagoogika nõukogule  ette

lk. 18

 leida abinõusid, kuidas jõuda teistele koolitöös järele. Kaalumise järele otsustati ära  kasutada kõik pühade vaheajad ja ka nendel koolitööd jätkata. Nii töötab kool  jõuluvaheajal, lihavõtte vaheajal. Jõuluvaheajast ütles enese töötamisest lahti õpetaja Jaan  Soonvald. Talvel jaanuarikuul oli õpetaja J. Soonvald, olles kasvatajaks õpetajaks,  lubanud õpilasi ilma järelevalveta jääle uisutama. Teise klassi õpilane Voldemar Paris oli  hullates maha kukkunud ja murdis parema rangluu. Sellest õnnetusest teatasin maakonna  koolivalitsusele ja haridusministeeriumile. Sellest õnnetusjuhtumist tuli teistel õpetajatel  kokkupõrge õpetaja J. Soonvaldiga. Nimelt toonitasid teised õpetajad, et õpilasi ei või  järelevalveta välja lasta, kuna õpetaja Soonvald ütles, et tema neid bonnetama ei hakka.  Selle pääle keelasin kategooriliselt õpilasi järelevalveta välja lasta. Päälegi tuli siis veel  juhus, et õpilased käisid Vaidva silla käsipuud mööda, õpilased oli järelevalveta välja  lasknud J. Soonvald. Nüüd pani õpetaja Soonvald ühe õpilase kooli ukse peale vahti ja  keelas lastel välja minna. Ise ütles õpilastele, et koolijuhataja oli ütelnud, et võsas võib  teid koer hammustada. Siin olgu tähendatud, et oli ka jutt liikvel, et on marukoeri ja

Mõniste vald oli marutõve kardetavaks tunnistatud. Niisugune korralduse ignoreerimine  suurendas veel lõhet J. Soonvaldi ja teiste õpetajate vahel. Lõhe süvenes iga päevaga. J.  Soonvald ei leppinud milleski teistega kokku, vaid tegi kõike oma enese arvamise pääle.  Oli näha jälle järgmist kokkupõrget, mis ka tuligi. Nimelt tarvitas J. Soonvald emakeele  tunnis eestikeelsete sõnade asemel saksakeelseid sõnu n. luft. Kui teised õpetajad  soovitasid tarvitada eestipäraseid sõnu, siis ütles ta, et kui nende sõnade

lk.19

tarvitamine temal ära keelata, siis olla see niisama kui temal hingamine ära keelata. Nii jäi ühtlus koolitöös saamata Pöörasin palvega juhatuse saamiseks maakonna  koolivalitsuse poole ja säält soovitati tarvitada eestipäraseid sõnu, kuid lahkarvamuste  juures võtta aluseks eesti õigekeelsuse sõnaraamat. Sõnaraamatus on aga mõlemad  vormid lubatud. Pääle selle hakkas õpetaja J. Soonvald ilma minu ja ka pedagoogika  nõukogu teadmata söögi- ja õhtupalveid pidama. Juhtisin jälle niisugusele asjaolule  tähelepanu, et ei ole võimalik, et üks seda teeb ja teised ei tee, vaid tehku seda kõik või  mitte keegi.1. mail oli karskuspüha ja õpilaste karskusring “Elujuht” korraldas laste peo.  Tegevad olid kõik õpetajad. Pidu läks hästi korda. Peale pidu mõni päev hiljem hakkas J.  Soonvald nõudma pidu aruannet. Et kõiki arveid jalamaid ei saadud- nimelt Valgast  limonaadi arvet, siis ei saanud hooldaja õpetaja M. Tuvikene otsekohe tulude ja kulude  aruannet kokku seada, mida Soonvald nõudis. Pääle selle nõudis ta jalamaid selle raha  eest raamatuid tuua. Asja arutati karskusringi juhatuses ja juhatus otsustas käesoleval  õppeaastal raamatuid mitte osta, sest et õppetöö lõpp on varsti käes ja töö sügisese hilise  alguse tõttu väga kiire, sest tahtsime koolitööd õigel ajal lõpetada. Selle otsusega ei olnud  J. Soonvald rahul ja hakkas minule peale käima, et mõjugu mina õpilaste ja karskusringi  õpetaja M. Tuvikese pääle, et nad tema, J. Soonvaldi nõudmist kohe täidaks. Mina ei  näinud karskusringi ja selle juhataja tegevuses midagi, mis oleks karskusringi juhatuse  kui ka põhikirja vastu ja ütlesin sellepärast, et mina ei sega ringi tegevust niikaua, kuni  ring töötab põhikirja järele.

Vahepeal käis koolinõunik kooli revideerimas

lk. 20

leides kõik korras olevat ja jäi koolitööga rahule. Ühtlasi päris ka hr. koolinõunik järele  õpetajate eneste vahekorra üle. Arvasin, et kõik talvised lahkhelid olid möödaminevad ja  ei tahtnud härra koolinõunikule lahkhelidest ütelda, ja ütlesin seepärast, et kõik on hästi. Ise olin kindlas arvamises, et kui ükskord midagi ütlemist on ja kui omavahelised  arvamised üteldud on, siis sellega kõigel ka lõpp on. Seda arvamist ei pooldanud aga  õpetaja J: Soonvald ja andis 13. mail sooviavalduse pedagoogika nõukogu kokku kutsuda  ja arutusele võtta õpetaja M. Tuvikese ja koolijuhataja Ploomipuu süüdistused tema, J.  Soonvaldi vastu ning kõik J. Soonvaldi sooviavaldused kooli haridus- ja kasvatustöös.

Olin küll esialgu arvamusel, et ei kutsu pedagoogika nõukogu kokku ja soovitasin J.  Soonvaldil tungivalt sellest soovist loobuda, sest ei tahtnud kõiki mustust ja omavahelisi  helisid avalikkuse ette kanda, kuid Soonvald jäi oma palve juurde. Nägin küll, et seaduse  järele võib küll ainult 1/3 pedagoogika nõukogu liikmeid nõuda pedagoogika nõukogu  kokku kutsumist, kuid et tema, J. Soonvald endale silmnähtavalt halba soovis, et tema  saaks jällegi mind süüdistada, siis kutsusin pedagoogika nõukogu 16. maiks kokku. Siin  esines õpetaja J. Soonvald minu ja teiste õpetajate B. Ploomipuu ja M. Tuvikese vastu  mitmesuguste süüdistustega nagu see pedagoogika nõukogu protokollist näha.  Pedagoogika nõukogu, ära kuulanud ka süüdistavate seletused, tuli otsusele, et õpetaja J.  Soonvaldi süüdistused on põhjendamatud. Niisamuti lükkas pedagoogika nõukogu tagasi  teised J. Soonvaldi ettepanekud. Sellel koosolekul teatas I klassi juhataja M. Tuvikene, et  õpetaja J. Soonvald tarvitab laste karistamise juures ebapedagoogilisi võtteid.  Pedagoogika nõukogu

lk 21

määras komisjoni asja järele uurimiseks ja komisjon leidis asja põhjendatud olevat ja  andis asja pedagoogika nõukogule edasi. See otsustas kogu materjali saata maakonna  koolivalitsusele palvega teha sellest tarvilised järeldused. Enne seda oli õpetaja Soonvald  omalt poolt juba saatnud kaebuse pedagoogika nõukogu tegevuse pääle. Sellel ajal tuli  koolitöö lõpp nimelt 31. mail. Neljanda klassi lõpetasid 8 poissi ja 14 tüdrukut, tagasi  jäid 4 poissi ja 4 tüdrukut. Kuuenda klassi lõpetasid 5 poissi ja 4 tüdrukut. Üldse oli  õpilasi koolis 141, so, 71 poissi ja 70 tüdrukut. Üldse puudusid õpilased koolist 2629  päeva. Trahviti õpilasi 9730 margase trahviga. Kohtulikule karistusele võeti 2 isikut, sest  nad tõrkusid lapsi kooli saatmast. Kohus karistas kumbagi 10 päevase kinniistumisega ja  rahatrahviga. Suvel pandi koolimaja pääle piksevarras.

Kooliaasta lõpuks registreeriti lahti õpetaja B. Ploomipuu kui kutseta ja asemele valiti  õpetajaks Võru Õpetajate Seminari lõpetaja Hugo Jaani p. Hirjel, pärit Mõniste vallast.

1927/28

Koolitöö algas 3. oktoobril. I klassi tuli 16 p ja 17 t., II kl. 13 p 15 t., III kl. 14 p 11 t., IV  kl. 12 p 16 t., V kl. 11p 6 t., VI kl. 5 p 4 t., Kokku koolis 71 poissi, 69 tüdrukut, so. 140  õpilast. Õpetajad töötasid hoolikalt. Ei tulnud ka omavahelisi lahkhelisid niipalju kui  eelmisel aastal, sest õpetaja Soonvald oli nähtavasti miskipärast palju järeleandlikumaks  ja teistega kokkusündlikumaks muutunud. Enne jõulu esitas õpetaja J. Soonvald Võrumaa  Koolivalitsusele lahkumise palve, mille aga pärast tagasi võttis. Pääle jõulu esitas õpetaja  H. Hirjel koolivalitsusele lahkumispalve, sest ta pidi sõjaväe teenistusse minema. Õpetaja  H. Hirjeli asemele

lk.22

määrati koolivalitsuse poolt õpetajaks E. Marjak- Võru Seminari lõpetaja, pärit Vana Roosa vallast. E. Marjak ei saanud aga õpetajaks kaua olla, ainult ühe nädala, sest H.  Hirjel vabastati sõjaväeteenistusest kui õppiv sõdur ja temale anti tema endine koht  tagasi.

Veebruaris teatasid õpetajad M. Tuvikene ja J. Utsal minule, et õpilased kahtlustavad III  kl. õpilast Aurelie Kangrot värvide varguses. Kuulasin selles asjas mitmeid õpilasi üle ja  nende seletuse järele tulime otsusele, et Kangro on varastanud kaasõpilase värvid.  Kutsusin Kangro isa koolimajja, et seda asja kuidagi lahendada ja teatasin kooli  hoolekogu esimehe Julius Ruveni juuresolekul Kangro isale sündmusest nagu õpilased  Kangrot kahtlustavad. Nii Kangro isa kui ka ema, kes oli kaasa tulnud, eitasid nende tütre  vargust kategooriliselt. Kuulasin uuesti õpilased üle ja protokollisin õpilaste seletused ja esitasin selle asja pedagoogika nõukogule. Pedagoogika nõukogu ei mõistnud Kangrot  otsekohe süüdi, vaid arvas, et parem on süüdlast õigeks mõista, kui süütut süüdlaseks  tunnistada ja tuli sellepärast otsusele, et andmed lasevad oletada, et Kangro on värvid  varastanud. Sellega ei jäänud Kangro isa rahule ja kaebas Võru Maavalitsusele minu ja  õpetaja Juuli Utsali peale, kes oli sellel päeval, millal vargus juhtus, korrapidajaks  õpetajaks. Juurdlusele sõitis koolinõunik hr. J. Sultson ja selle tulemuseks oli, et mind ja  J. Utsalit hoiatati enne pedagoogika nõukogu otsust Kangro kohta kahtluse avaldamiseks.

lk.23

Koolitöö lõppes 25. mail 1928.a. I kl. lõpetasid 13 p 16 t., II kl. 11p 12 t., III kl. 11p 10  t., IV kl. 8 p 13 t., V kl. 6 p 5 t., ja VI kl. 4 p 4t. Endisesse klassi jäeti kokku 11 poissi 7  tüdrukut, järeleksam määrati 2 poisile ja 2 tüdrukule.

Teistkordsel kooli revideerimisel andis härra koolinõunik J. Sultson nõu, et tuleks avada  täiendusklass ja käskis sellest rääkida nii hoolekogule kui ka vallavalitsusele. Teatasin  seda eelnimetet asutustele ja asi võetigi vallavolikogus kaalumisele ja otsustati avada  täiendusklass põllumajanduslise ja majapidamise erialadega.

Õppeaasta jooksul on koolile juurde ostetud 271 raamatut õpilaste raamatukogusse ja 53  raamatut õpetajate raamatukogusse. Nende raamatute muretsemiseks sai kool raha sellest,  et talvel korraldati koolimajas majapidamise kursused täiskasvanutele ja kursuste ülejääk  7400 senti sai kool omale raamatute muretsemiseks.

Sellel talvel ostis pedagoogika nõukogu koolile ka raadio vastuvõtu aparaadi. Raha  selleks sai pedagoogika nõukogu pidudest. Üks pidu- 26.dets. 1927.a. andis 26000 senti  puhast ülejääki.

Kevadel andis õpetaja J. Soonvald maa koolivalitsusele uuesti lahkumispalve ja tema  vabastati ametist. 6. juunil valiti asemele õpetaja August Kasvand- Võru Õpetajate  Seminari lõpetaja.

lk.24

1928/29

Kevadel, kooli revideerimisel koolinõuniku poolt algatatud mõte, avada täiendusklass  leiab ikka rohkem ja rohkem ka rahva seas poolehoidu. Augustikuul sõitis ka koolinõunik  hr. Sultson isiklikult Mõnistesse, et osa võtta lastevanemate koosolekust, mis sai  täiendusklassi avamise asjus nõupidamisele kokku kutsutud. Miskipärast oli  lapsevanemaid vähe kokku tulnud, kuid mõte jäi siiski, et täiendusklass tuleb avada.  Lastevanemate vähese osavõtu tõttu tuldi koosolekul otsusele, et tuleb koolivalitsusel  ühes koolijuhataja ja kooli hoolekoguga asja veel järele kaaluda. Nende ühisel  nõupidamisel otsustati esineda vallavolikogu ees ja maakoolivalitsuse ees palvega, et  saaks Peetri- Liisa algkooli juures avatud põllumajanduslik täienduskool. Sellega ühines  ka vallavolikogu. Vallavanem isiklikult toonitas küll täienduskooli ainult tütarlastele,  kuid kõik teised pooldasid kooli mõlemast soost õpilastele. Viimane soov võitis, sest  vahepeal oli ka maavolikogu koolivalitsuse ettepanekul otsustanud avada  põllumajanduslist täienduskooli. Õpetajaid ei soovinud vald ise valida, vaid paluti  maakoolivalitsust määrata õpetajad. Maakoolivalitsus määras täienduskooli õpetajateks  Richard Meenovi ja Linda Nõgeli.

Juba möödunud kooliaasta lõpul hakkasid miskisugused teravad vastuolud vallavalitsuses  minu vastu tekkima.

lk.25

Kui minu kodutalus teeniv karjane vaimuhaigeks jäi, siis hakati mind avalikult süüdistama nagu oleks mina  andnud põhjust karjase haigestumiseks. See karjus sai minu talus teenida ainult 4.-12.  maini. Nagu minu kodused inimesed- naine, sulane ja tüdruk tõendavad, olnud ta juba  minu tallu tulekul segane. Mina elasin koolimajas, ligi 4 km talust kaugel ja ainult 3-4  korda jalutasin õhtupoolikutel tallu vaatama. Kokkupuutumist karjusega minul ei olnud  mingisugust. Karjuse ema aga, et endale vallast ainelist toetust saada tütre arstimiseks,  laskis protokollida vallavalitsusel minu peale laimujutu. Selle protokolli saatis  vallavalitsus maakonnavalitsuse kaudu Tartu-Võru Rahukogu prokurörile asja  juurdlemiseks ja minu kohtulikule vastutusele võtmiseks. Politsei juurdles asja ja  viimaks Valga I jaoskonna Rahukohtunik ei leidnud mind süüdi olevat, vaid süüdistati  minu naist ja tüdrukut, kuid milles, seda ei saanud ka kaebajad- karjase vanemad  tõendada ja kohus lõpetas kogu asja.

Nähti, et sellega mind kohalt kõrvaldada ei saa, sest see kõik oli selleks ette võetud. Nüüd  hakati minu vastu teisi süüdistusi otsima ja leitigi nagu oleks mina peksnud ühte õpilast  pähe nii kõvasti, et kõrvad hakkasid mäda jooksma, peavalud ilmnesid ja selle kätte laps  surigi. Ässitati üles lapsevanem ja see tuligi ja kaebas seda vallavolikogule. Nüüd oli  selleks ajaks vallavolikogu minu vastu üles ässitatud. Kaebasid mitmed teisedki  vallavolikogule minu

lk.26

koolijuhataja tegevuse peale ja kõigile neile kaebustele tagant ise hoogu andes otsustas  vallavolikogu mind ametist kõrvaldada. Palve saadeti edasi Maakoolivalitsusele ja et see  ei aidanud vallameeste plaane täide viia, vaid püsis õiglasel alusel, siis pöörduti ka  Haridusministeeriumi poole. Et vallavolikogu palve tõenäolisem ja kindlam oleks, korjati  minu vastu vallas ka allkirju ja nende allkirjadega saadeti ka palved, arvult kaks Haridusministeeriumile, et mind kui mittekohast ametist kõrvaldada. Allkirjade  korjajateks olid Peeter Elstein, Johan Lindenberg Lutsupalust ja Anna Kangro. Kokku  saadi ligi 2000 vallakodaniku hulgast kõigest 165 allkirja. Need saatis vallavalitsus kõik  kui lastevanemate allkirjad Haridusministeeriumile, olgugi et ainult 34 olid lastevanemate  allkirjad, teistel ei olnud kooliga midagi tegemist. Oli ka alaealiste allkirju ja ka võltsitud  allkirju, sest seal leidub niisuguste isikute allkirju, kes ise kirjutada ei oskagi. Vallamajast  tehti kihutustööd: isegi kutsetega kutsuti inimesi minu peale kaebama. Taheti mind täiesti  maa pealt ära pühkida. Kõik jutud ja kaebused tehti ainult tühjast tuulest ja juttudest.  Võeti isegi ajakirjandus abiks . “Lõuna-Eesti”, “Edasi” ja “Elu” kirjutasid minu kohta  haavavaid, kaks viimast isegi laimavaid artikleid. Laimujuttude eest kui ka laimamiste  eest võtsin kohtulikule vastutusele laimajaid: ajalehe “Elu” ja “Edasi” vastutavad  toimetajad. Et aga vallavalitsusel ja vallavalitsusel asi nii oli sisse seatud, et nemad ainult  kaebuste vastuvõtjad ja edasisaatjad olid, siis ei saanud neid seaduslikule vastutusele

lk.27.

võtta. Kohtu juures on senini kõik kaebajad, pääle Miili Laasi- kellega kohus veel edasi  kestab- oma laimujutud tagasi võtnud ja vabandanud ja seda tähele pannud, et töötades  noorsoo kasvatajana, kus peab olema leplik meel ja häädus, olen ka nendega kokku  leppinud, et sellega näidata, et mina ei nõua mitte kaaskodaniku ristilöömist kui tema  minu vastu on eksinud, vaid suudan temale andestada.

Enne koolitöö algust kihutati õpilasi üles kooli mitte tulema ja vanemaid kihutati, et ei ole  tarvis lapsi kooli saata kuni mina ametist tagandatud olen. Kuid kui koolitöö 1. oktoobril  algas, siis ilmus esimesel päeval kooli 105 õpilast, rohkem kui kunagi varem. esimesel  koolipäeval. See rohke laste kooliilmumine ja see usaldus, kuidas enamus lapsevanemaid  minu vastu olid, andis minule vastupidamiseks uut jõudu ja julgust. Soovitati isegi, et las  ka minul lastevanematelt allkirju minu enese poolt korjata ja Haridusministeeriumi saata,  sest osad lapsevanemad olid valmis oma allkirjadega tõendama, et minu vastu oli  mängus ainult isiklik jonn minu isiku vastu. Mina aga tänasin ja ütlesin enese sellest ära,  sest teadsin enese niikuinii puhta olevat.

13. oktoobril sõitsid kaebust juurdlema Haridusministeeriumi Alg- ja Kutsehariduse  osakonna juhataja hr. A. Kuut ja koolinõunik J. Sultson. Juureldi asja kaks päeva ja lõpp  oli see, et mind ametist ei tagandatud, vaid juhiti ainult minu tähelepanu sellele, et minul  vallaga on halb vahekord ja soovitati sellest teha vastavad järeldused. Kui juba enne oli  laimajad kohtusse antud.

lk.28

Vallavolikogu kui ka karjuse isa Kusta Laas, kes pealegi minu naise lell- ei jäänud selle  ministeeriumi otsusega rahule, vaid andsid selle pääle kaebuse Riigikohtusse, paludes  ministeeriumi otsust tühistada. Riigikohtusse aitas kaasa ka kooli hoolekogu, kes otsustas  ka paluda mind ametist tagandada, tuues ette neidsamu vanu süüdistusi, milledel küll  mingisugust alust ei olnud. Olid ju hoolekogus peale õpetajate – kes ka hoolekogu otsuse  poolt hääletasid- kõik needsamad volikogu liikmed, kes mind ka volikogus murdsid.

Riigikohus jättis valla volikogu ja Kusta Laasi kaebuse tagajärjeta ja kinnitas seega  haridusministeeriumi otsuse. Sellega olin mina meie riigi kõrgema kohtu poolt õigeks  mõistetud.

Oleks küll juba alguses, kui minu vastu jonni alati, kohalt kuhugi teisale ära läinud, kuid  selles laimus, vallavalitsuse ja vallavolikogu tegevuses kui ka lastevanemate ja teiste  vallaelanike kaebuses nii palju minu isik, kui üleüldse “Õpetaja”, kes vallas peab  töötama, tähtis ei olnud. Siis otsustasin mina lõpuni kõik välja kanda, tulgu mis tuleb, sest  teadsin enese õige olevat ja uskusin täiesti õiguse võidusse. Kui need minu peale  kaebajad oleks oma valedega võidu saanud, siis ei oleks Mõnistes rohkem ühelgi õpetajal  püsi olnud.

Siinkohal ei tohi ma märkimata jätta koolinõuniku hr. J. Sultsoni ja ministeeriumi alg- ja  kutsehariduse osakonna juhataja hr. A. Kuuti ausast ja õiglast talitamist juurdlemisel. Üleüldse töötan mina Mõniste algkoolis veel

lk.29

niikaua kuni mina kõiki laimajatega olen asjad lahendanud. Saavutades seda, lahkun  esimesel võimalusel Mõnistest õpetaja ametist, sest usun, et kui mina ka kustahes  niisamasuguse hoolega töötan, mina ei ole siis mitte päevavaras, kes ilma teenimata palka  vastu võtab.

Täiendusklassi tuli 12 õpilast. Täiendusklassile inventari muretsemiseks sai kool  Maavalitsuselt ja haridusministeeriumilt kokku 750 krooni., kuid vallavalitsus arvas siit  150 krooni maha ja laskis sellega köögis pliidi ümber ehitada. Novembrikuu lõpul jäi  õpetaja A. Kasvand haigeks- langetõppe. Haigus tuli klassis kaks korda peale. Saadeti  haigemajja. Oli seal kuu aega. Jaanuari algul tuli sealt tagasi. Oli kooltöös 7-9. jaanuarini  1929.a. Haigestus uuesti ja saadeti tagasi jälle haigemajja Nüüd läks ta hullumajja ja oli  seal kolm kuud. Tuli tervelt tagasi. A. Kasvandi aset täitsid esialgu H. Haidak- maakonna  tagavaraõpetaja, pärast preili Magda Adel kuni A. Kasvandi tervekssaamiseni.

Õpilasi oli algkoolis 128 ja täienduskoolis 12. Kokku 140 õpilast. Täienduskooli õpilased  lõpetasid kõik kooli, kuna algkoolis lõpetasid I. kl. 23 õpilast ehk 92 %, II kl. 23 õpilast e.  76%, III kl. 26 õpilast e. 69%, IV kl. 19 õpilast e. 66%, V kl. 9 õpilast e. 100% ja VI kl.  12 õpilast e. 100%. 16 õpilast ei jõudnud klassikursust lõpetada.

Raamatute arv raamatukogus on õppeaasta lõpuks 845 eksemplari. Õppekava on kõik läbi  võetud. Koolitööd ei takistanud isegi liiga külmad ilmad, sest õpilased elavad kogu nädal  internaadis ja lähevad ainult laupäeviti koju. Ainult üks esmaspäev oli külma pärast  vähem õpilasi koolis ja siis ei saadud kasulikku koolitööd teha.

lk.30

Kevadel korraldas pedagoogika nõukogu õpilastele IV-VI kl. õppereisi Tartusse ja  Pühajärvele. Selle jaoks andis pedagoogika nõukogu oma summadest õppereisi toetuseks  150 krooni. See summa saadi jõulu teisel pühal toime pandud laste pidust. Jõuluks  korraldati pedagoogika nõukogu poolt õpilastele jõulupidu kingitustega, millest läks ka  pedagoogika nõukogu kassast pääle 40 krooni.

Kooliaasta lõpuks registreeriti täiendusklassi õpetajad R. Meenov ja L. Nõgel ametist  lahti kui maavalitsuse poolt määratud ja teatati, et maavolikogu otsuse järele võib  täienduskool tegutsema hakata ainult siis, kui leidub 10 õpilast. Sai kuulatud palju saab  eeltulevaks kooliaastaks täienduskoolile õpilasi ja leidus soovijaid 18 õpilast.

1929/ 30. kooliaasta

Täienduskooli asjus oli minul ühine nõupidamine vallavalitsusega, kus teatasin, et umbes  15 õpilast on avaldanud soovi astuda täienduskooli ja soovitasin vallavalitsusel  Maakoolivalitsusele ette panna möödunud aastal täiendusklassis õpetajatena töötanud  õpetajaid L. Nõgelit ja R. Meenovit tagasi ametisse registreerida. Vallavalitsus esitas  selle palve ja Maakoolivalitsus registreeriski nad ametisse tagasi. Täienduskooli selgitamiseks sõitis õpetaja R. Meenov paljudel õpilastel kodus ja saatsime laiali kaks  üleskutset. Kuid et käesoleva aasta sügis väga soe on ja kodused tööd väga viibisid

lk.31

siis ei tule täienduskooli õpilased korralikult kooli. On kindlasti loota 14 õpilast, kuid  käib ainult 10 õpilast. Teised töötavad veel kodus.

Käesoleval aastal otsustati võtta täienduskooli kavva ka kangakudumine. Õpetaja L.  Nõgel oli ka kangakudumise kursustel 6 nädalat. Õpilasi on sellel aastal koolis rohkem  kui kunagi varem- so. 154 õpilast. See on rekord Mõnistes.

12-14.oktoobrini oli õpetaja Kasvand haige- silmahaigus. 22. oktoobril haigestus õpetaja  Linda Nõgel. Haiguse põhjus pimesoolikapõletik. Saadeti Tartusse kliinikusse, kus  pimesool opereeriti. Asemele määrati õpetaja L. Nõgeli kohusetäitjaks kuni paranemiseni  õpetaja Magda Adel.

27. ja 28. novembril haigestus koolis väga palju õpilasi leetritesse.. Teatasin sellest ka  Maakoolivalitsusele ja jaoskonna arstile. Jaoskonna arst sulges I kl. 29.IX- 7. XII, sest  seal oli klassis 31 õpilasest kõigest 9 õpilast. Eraldasin alati viibimata haiged tervetest ja  nüüd on nähtavasti haigusele piir pandud, sest 2. detsembril rohkem ühtegi ei

haigestunud. Kuid detsembris leetrihaigus laste hulgas ei rauge, vaid kestab ikka edasi.

Täna tuli kooli algkooli 144 õpilasest kõigest 64 õpilast ja täiendusklasi 11 õpilasest 9  õpilast. Puudujad on kodus haiged. Teatasin sellest jaoskonna arstile ja arst sulges kogu  kooli 9.-14. detsembrini.

16. detsembril haigus on raugenud. Lapsed enamasti kõik koolis ja koolitöö võib jätkata.  19. detsembril õpetaja Linda Nõgel on terve ja astub ametisse homsest päevast alates.. 26. detsembril oli laste pidu, millest 202,81 krooni sisse tuli. Puhas ülejääk läheb  eeltuleval kevadel ülevõrumaalisele noortepühale sõitmiseks.

Kogu talve kestel iseäralikke juhtumisi ette ei tulnud.

Kevadel võttis kool noortepühast osa. Osavõtjaid oli 48 õpilast ja 7 õpetajat. Võrust  noortepühalt sõitsime Petserisse ekskursioonile. Petserist tagasi üle Munamäe ja Rõuge  koju. Kuludeks läks pedagoogika nõukogu summadest 175 krooni.

Kooli lõpetasid 8 õpilast. Täienduskooli lõpetasid 9 õpilast. Kevadel sai täienduskoolile  Mõniste mõisa aiakrunt. Õunaaed oli täiesti korrast ära. Tööd tuli väga palju teha enne  kui aed vähegi korda sai. Täienduskooli käis revideerimas pr. Martin, kes kõige tehtuga  rahule jäi. Iseäranis vaimustet oli pr. Martin kooli aiast.

1930/31. õppeaasta

Juba kevadel kerkis esile koolide koondamise küsimus. Et Mõniste koolis õpilaste arv  suur- käesoleval aastal ligi 167 õpilast ja et 6. klass sunduslik, siis meilt ühtegi õpetajat ei  vallandatud. Kaotati ainult täienduskooli poiste osakond, sest poisse oli väga vähe, ainult  3 õpilast. Selle tõttu vallandati õpetaja R. Meenov. Tema oli küll ainult Maavalitsuse  poolt määratud õpetaja, kuid vallavolikogu valis tema tagasi. Maakoolivalitsus aga ei  registreerinud õpetaja L. Nõgelit kohale, sest ei ole veel kindel kas täienduskooli saab 15  õpilast- ministeeriumi korraldusega nõutav õpilaste arv. Kui 15 õpilast saab, siis  registreeritakse õpetaja Nõgel kohale. Üles on antud õpilasi 22. Saab näha, palju kooli  ilmub. Paljud paluvad kodus olla kuni 3. novembrini, sest senini on nad teenistusse  palgatud.

Täienduskooli ilmus 17 õpilast. Õpetaja Linda Nõgel määrati täienduskooli õpetajaks  1930/31 õppeaastaks. Tunniandjaks õpetajaks täienduskooli määrati Elisabet Nõgel. Kooli aia saak müüdi kõik enampakkumisel maha ja saadi 103 krooni. Imelik on see, et  õpilased töötasid kevadel innuga aias, aga üht õunagi ei jäetud algkooli õpilastele.  Täienduskoolile jäeti mõned puud, mis enamasti tühjad olid. Saadi umbes 48 kg õunu. 2. jaanuaril haigestus õpetaja Linda Nõgel ja saadeti Tartusse ravimisele. Asemele  määrati E. Nõgel.

27.-31. jaanuarini koolitöö seisab, haiguse –influentsa tõttu.

2-3. veebruarini Linda Nõgel koolitöös, kuid haigestus uuesti ja vabastati koolitööst 5.  märtsini.

16. märtsil lahkus koolitööst õpetaja M. Vaher. Vabastati 10 nädalaks sünnituse tõttu.  Asemele määrati Berta Jõgeva. B.Jõgeva on nähtavasti hoolas töötegija ja väga  kokkusündlik õpetaja.15. aprillil käis arst kooli vaatamas.

Õpilasi oli kooliaasta jooksul koolis 163. Lõpetasid algkooli 5 poissi ja 9 tüdrukut. Täienduskooli lõpetasid 7 tüdrukut. Kooliaasta jooksul on õpilased väga palju päevi  puudunud- nimelt poisid 1442 päeva ja tüdrukud 1485 päeva. Koolitöö lõpuks  registreeriti lahti õpetaja kt. B. Jõgeva. Õppeaasta lõpuks

lk.32

registreeriti lahti täienduskooli õpetajad L. Nõgel. Kooliaed jäeti ka selleks suveks  koolile. Kevadel õpilased puhastasid aia ära. Lubati õpilastele hoolekogu poolt õunu. Suvel aga renditi kõik viimseni välja. Õpilased jäeti juba teistkordselt ilma.

1931/32. kooliaasta

Kooliaasta algas kurva teatega. Mõniste valla volikogu otsustas jätta ainult neli õpetajat ja  tegi koolivalitsusele ettepaneku üks õpetaja koht likvideerida.

Kohalt lahkus õpetaja H. Hirjel, kes valiti Häädemeeste algkooli juhatajaks. Kahju, et  tubli töömees ja arusaaja kaasõpetaja lahkub. Maakoolivalitsus ja maavolikogu ei  koondanud üht õpetajat, sest õpilaste arv ei luba koondamist. Kuulutati uue õpetaja  valimine ja valiti õpetajaks kutseta õpetaja A. Rakso, olgugi, et kandideeris 8 kutselist  õpetajat. Raksot ei registreeritud kohale ja koolivalitsus määras asemele õpetaja  kohusetäitjaks Arnold Tiru- lõpetanud Võru Õpetajate Seminari.

Koolitöö algas 1. oktoobril. Täienduskoolis peab algama 10. oktoobril, et aga selleks  ajaks õpilasi kindlasti ei saa, siis palusin koolivalitsust lubada koolitöö algus kaheks  nädalaks edasi lükata.

Lubati ka. Üles on andnud 19 õpilast. Saab näha, palju tuleb kooli.

lk. 35

Täienduskooli tuli 16 õpilast. Niisiis jääb kool töötama. IV klassi õpilased Julius Pehlak  ja Theodor Jaanson varastasid valevõtmega kooperatiivi kapist raha. Juurde sai õpetaja A.  Tiru. Esialgu salgasid vargust, kuid pärast tunnistasid üles. Pehlaku käest saadi kätte ka  üks kroon varastatud raha. Üldse on kooperatiivi puudujääk umbes 16 krooni. Andsin  varguse politseile üles, poisid lähevad kohtu alla.

Jõulu teisel pühal korraldatakse laste pidu.. Veebruarikuu algul hakkas õpilasi haigeks  jääma. Mõnistesse Tiitsa asundusse on sarlakid toodud. Suri üks väikene laps. Matmas  olid paljude laste vanemad nagu pärast selgus. Arvatavasti sealt kaudu kanti haigus ka  kooli ja varsti haigestusid mitmed õpilased sarlakitesse. 11. veebruaril jaoskonna arst  sulges kooli nädalaks. Nädala möödudes taud ei olnud veel raugenud, vaid veel rohkem  levinud. Nüüd sulges jaoskonna arst kooli määramata ajaks.

15. märts 1932 Täna algas koolis õppetöö. Taud on enamasti raugenud. Suri ainult üks  õpilane. Vähemaid lapsi suri vallas 11. 27. aprillil oli kooperatiivi lõhkujate kohus  Valgas. Mõlemad mõisteti kinni, kuid alaealiste tõttu anti vanemate valve alla.

Koolitöö lõppes 28. mail. Selle päeval lõppes õppetöö ka täienduskoolis. Suvel tuleb neil  veel viis päeva järele töötada, siis saab sügisene hiljemini algamine järele jõutud.

lk. 36

31. mail 1932.a. Täna uppus Mäe-Kasa popsimaja tiiki õpetaja August Kasvand.  Oli läinud sinna kokri püüdma, et nendega haugi õngitseda. Püüdes oli temale langetõbi  peale tulnud, kukkunud selili vette ja et kedagi ei olnud, kes välja oleks toonud otsekohe  pärast vette kukkumist, siis pärast kui vast välja toodi, ei suudetud rohkem ellu äratada.

Õppeaasta lõpuks registreeriti lahti õpetaja Milli Vaher teenistusvahekordade  korraldamise seaduse alusel, sest mees on metsaülem. Kahju sellest õpetajast. Kool iseäranis aga I kl., sest Vaher töötas enamasti selles klassis, kaotab sellega väga palju.  Arvatavasti niisugust õpetajat asemele ei saa.

Kooliaasta lõpuks registreeriti lahti ka õpetaja A. Tiru kui Maakoolivalitsuse poolt  määratud.

Vallavolikogus oli jällegi ühe klassi sulgemise küsimus. Häälteenamusega otsustati kool  töötama jätta viie klassikomplektiga ja täienduskool 6 klassi. Niiviisi tuleb tänavu  Mõnistesse valida kolm uut õpetajat. Valiti kaks korda.

Esimene kord sai valituks endine õpetaja Hugo Hirjel, kes Häädemeestelt tagasi tuli ja  Arnold Tiits, Mõniste valla oma kodanik, Võru Õpetajate Seminari lõpetaja. Kolmandat  õpetajat ei saadud valida, sest kaks kandidaati Arnold Tiru ja Elisabet Sillaots said  kumbki ühevõrra (9 häält). Teistkordsel valimisel valiti häälteenamusega õpetajaks  Arnold Tiru. Õpilasi oli koolis 1931/32 õ.a. 166. Kooli lõpetasid 11 õpilast. Tulevaks  kooliaastaks on näha õpilaste arvu veelgi suurenemist, nii ei saa klassi koondada .

lk. 37

1931/32 õa. alates viidi Mõniste kool ühes mitme teise Võrumaa kooliga Valgamaa  koolinõuniku piirkonda. Olgu tähendatud, et Valgamaa koolinõunik hr. August Kõiv on  Mõnistes üles kasvanud. Isa oli Mõnistes Liisa kooli õpetaja. Koolinõunik hr. Kõiv on  töökas inimene ja kui endine algkooli õpetaja, kooli ja kasvatusküsimustes väga hää  nõuandja. Revideeris kooli õppeaasta jooksul kaks korda. Et tema hää õppe- ja  kasvatustöö tundja on, siis olid tema revideerimised kui ka nõuandmised palju  põhjalikumad kui senini. Iseäranis suurt hoolt näis ta tundvat täiendusklassi üle.

Esimesest jaanuarist muudeti täiendusklassi õppekava koolinõuniku nõudmisel. Endise  tunnikava järele pandi suuremat rõhku majapidamise pääle. Uue tunnikava järele langes  päärõhk aga kangakudmise, õmblemise ja naiskäsitöö pääle. Ühtlasi jäeti ka  majapidamisele tarviline osa.

lk.38

1932/33.õppeaasta

Koolitöö algas 3. oktoobril. Täienduskool pidi algama 10. oktoobril, et aga õpilased veel  kooli ei saa tulla koduste tööde tõttu, siis lükati koolivalitsuse loaga koolitöö algus 24.

oktoobri peale edasi. Käesoleval kooliaastal on täienduskooli ilmunud rohkem õpilasi kui  kunagi varem -24. novembril on juba 18 õpilast. Et õpilaste arv tõuseb, siis võib siit  kindlat järeldust teha, et kool sai möödunud õppeaastal aja nõuetele vastavalt ümber  korraldatud. Selles on kõige rohkem tänu ära teeninud koolinõunik härra Kõiv, kellel  Valgamaalt selleks head kogemused on.

Õpilaste arv täienduskoolis jäi käesoleval aastal püsima 18 peale. Täienduskooli ei  määrata ikka miskipärast ,vist ei saa kohast, tunniandjat õpetajat.

5. detsembril revideeris härra koolinõunik kooli. Üldiselt jäi tööga rahule. 26. detsembril korraldas õppenõukogu peoõhtu, millest 133 krooni 60 senti sisse tuli. 9. jaanuaril 1933.a. jõudis kohale täienduskooli tunniandja õpetaja Salme Viirsoo ja  täienduskooli õpetajad jaotasid tunnid omavahel nii, et Linda Nõgel annab nädalas 26  tundi ja Salme Viirsoo 11 tundi. Pääle nende tundide andis õpetaja Juuli Utsal temale ka  oma 2 tütarlaste käsitöö tundi IV-V-VI klassis.

17. jaanuaril. Täna haigestus õpetaja Juuli Utsal ja hr. jaoskonna arst dr. V. Mikk andis  temale ühe kuu aega tervise parandamiseks. Saatsin selle teate otsekohe  Maakoolivalitsusele ja palusin määrata asetäitjat õpetajat.

26. jaanuaril. Eile õhtul jõudis kohale asetäitja õpetaja Leonhard Põder Vaabina vallast. Täna käis jaoskonna arst õpilasi üle vaatamas.

lk.39

Muuseas leidis ta, et koolimajas on väga palju tolmu, mispärast tuleks tingimata  põrandad õlitada. Õpilaste tervisliku seisukorraga oli rahul. Ainult kahel õpilasel 155  ülevaadatud õpilasest leidsid sügelisi ja 2 õpilasel ei tööta süda normaalselt 23. veebruar- täna tuli õpetaja Juuli Utsal ametisse tagasi.

26-27. mail ei võta mina kooli tööst osa, sest kodus jäi tütar sarlakitesse ja arst keelas  minul neil päevil kooli minna.

23. juunil sõitis õpilaste ekskursioon Tallinna. Viibiti ka laulupeol. Ekskursioonil oli 32  õpilast 5., 6. ja täiendusklassist õpetajate Ed. Ploomipuu, H. Hirjeli, Arnold Tiitsi ja  Arnold Tiru saatel.

Õppenõukogu kassast sai 159 krooni toetust ekskursiooni korraldamiseks. Õppeaasta lõpul registreeriti lahti täienduskooli õpetajad Linda Nõgel ja Salme Viirsoo. Õppeaasta lõpul sain teateid, et HM on Mõnistes otsustanud täienduskooli sulgeda  väheste õpilaste arvu tõttu. Saatsin koolivalitsusele teate, et õpilasi on 18 ja palusin  samme astuda, et kooli mitte ei suletaks.

lk. 40

1933/34. õppeaasta

Algab kooliaasta täienduskooli hädadega. Peaaegu pool valla volikogu pooldab  täiendusklassi sulgemist. Sulgemine ei läinud volikogus läbi. Nüüd võeti üles küsimus  kas ei tuleks täienduskooli õpilased maksustada. Nõukogu võttiski vastu otsuse, et oma

valla õpilastel tuleb maksta kakskümmend ja võõra valla õpilastel kolmkümmend krooni.  See otsus on täiesti ülekohtune, sest vald tahab siit saada kõrvalteenistust- sissetulekut  kuna eelarve järele on kulu iga õpilase kohta ainult ligi 7,5 krooni, tegelikult aga veel  väiksem- Maakoolivalitsus ei lasknud seda otsust kinnitada ja saadeti tagasi uuesti  otsustamiseks. Nüüd suurte tülidega kustutati maks täiesti. Tuli aga ootamatult uus häda

Ministeerium loeb kooli ikka suletuks. Ja kui edasi töötada, siis tuleb kool uuesti avada  ja selleks on tarvis leida vähemalt 20 õpilast. Käisime kõik õpetajad peale Arnold Tiru,  kes loobus kaasa aitamast, valda mööda õpilasi täienduskooli kauplemas. Pale selle käisin  mina Vana-Roosa vallas ja Linda Nõgel Saru vallas. Lõppude lõpuks sain niipalju, et  täienduskooli lubasid tulla 23 õpilast. Saatsin selle teate Maakoolivalitsusele ja  ministeeriumist tuligi teade, et on lubatud töötada kui õpilaste arv ei lange alla 20.

Algkooli kogus tänavu väga palju õpilasi-arv tõotab saada rekordarvuks. Täienduskooli  tuli tõesti 22 õpilast. Kogu talve koolitöö oli harilik. Koolitöö ei seisnud ühtegi päeva.  Kevadel lõpetasid VI klassi 21 õpilast.

lk. 41

See on vist kõige suurem lõpetajate arv Mõnistes, sest uue koolikorralduse järele ei saa  kuuendasse klassi millalgi enam nii palju õpilasi.

3. juunil – täna on täienduskooli õpilaste väljanäitus. Ka hr. koolinõunik A. Kõiv tuli  näitust vaatama. Kogu näitusega jäi rahule, märkis ainult, et kudumistöödes on märgata  vähe tagasiminekut. Näitust külastas ka Pikasilla täienduskooli õpilaste ekskursioon. Koolis oli käesoleval aastal üldse 182 õpilast, algkoolis poeglapsi 104 ja tütarlapsi 78;  täienduskoolis 22 õpilast. Algkooli lõpetasid 12 poeglast ja 9 tüdrukut. Täienduskooli  lõpetasid 18 õpilast.

Suvel sai teatavaks, et koolinõunik hr. A. Kõiv Petserimaale läheb. Saab näha, kes meile  koolinõunikuks tuleb. Härra Kõiv oli väga tubli koolimees ja kahju on tema lahkumisest,  sest sellega kaotavad Valgamaa ja osalt Võrumaa õpetajad oma parima nõuandja. Jääb  koolide eest hoolitseja.

lk. 42

1934/ 35. õppeaasta

Käesolev õppeaasta algab koolimaja korraldamise tähe all. Koolimajal lasti kõik aknad  valgeks värvida- tuli maksma 150 krooni. Värvimiseks oli ka viimane aeg, sest alumise  korra aknad olid mitmed juba mõranema hakanud- olid värvitud umbes 20-25 aastat  tagasi.

Sai teatavaks, et koolinõunikuks tulla Läänemaa koolinõunik hr. M. Univer. Sain vennaga  kokku ja tuli juttu koolinõunikust. Vend ütles tundvat härra M. Univeri- oli olnud tema  õpetajaks Tartus, olla väga lahke ja vastutulelik inimene ja hea õpetaja olnud.

Algkooli õppeainete hulgast kaotati võõrkeel, kuid lubati õpetada kui seda soovib  omavalitsus. Meil võeti saksa keele asemele inglise keel.

Sügisel algas häda jällegi täienduskooliga. On juba ette näha, et 10. oktoobriks – koolitöö  alguseks õpilasi ei tule. Sellepärast palus õppenõukogu Maakoolivalitsust lubada lükata  täienduskooli töö algust edasi kahe nädala võrra. Kuid ka siis ei tulnud tarvilist arvu  õpilasi. Ootasin kuni novembri alguseni- osa õpilasi küll juba töötas- siis tuli kokku 20  õpilast, nende hulgas 4 õpilast, kes ainult kudumist õppisid.

Novembrikuu lõpul haigestus õpetaja Arnold Tiru kopsupõletikku. Mõne päeva pärast  haigestus ka õpetaja Hugo Hirjel. Asemele määrati L. Prants ja Aino Tiru. 17. dets.-täna tuli H. Hirjel koolitöösse.

Arnold Tiru asus koolitöösse 2. I 1935.a.

Märtsikuu lõpul lahkus täienduskooli õpetaja Salme Hallik-läks Tartusse sünnitusele.  Asemele määrati Elisabeth Nõgel.

lk.43

Uus koolinõunik revideeris kooli ja jäi kooliga rahule. Oli väga viisakas ja asjalik  ning hää nõuandja. Nähtavasti on praegune koolinõunik samasugune nagu oli eelminegi  ja see on ainult kasuks õppetööle ja Eesti kooli arenemisele.

5.aprillil revideeris täienduskooli H.S. M. Kutseoskuse osakonna juhataja hr. Kiivret.  Tööga jäi üldiselt rahule. Kuid oli ka puudusi, kangakudumises iseäranis. Õpilasi olla  koolis vähe ja sellepärast tulla täienduskool sulgemisele. Pidavat olema 20 alalist õpilast  ja peale selle võivat olla aineõppijaid. Otsustas, et kool tuleb üle viia kuhugi suuremasse  kohta, kus jälle leidub õpilasi, kuna Mõnistes on enamus õpilasi õppinud juba koolis ja  uusi ei tule enam niipalju juurde. Arvas, et tuleks viia Rõugesse.

24. mail Täna sõitis kogu kool õppereisile Tahevale. Õppereisil käies oli kõik korras .  Õnnetusi ei juhtunud.

Koolis oli õppeaastal 94 poeglast ja 78 tüdrukut, kokku 172 õpilast algkoolis ja  täienduskoolis19 õpilast, sest üks õpilane lahkus koolist talvel. Lõpetasid algkooli 6  poissi ja 2 tüdrukut ja täienduskooli 12 tüdrukut.

Käesoleval kooliaastal ei käinud jaoskonna arst kordagi kooli vaatamas. Lastevanemates  on sellepärast pahameel.

Suvel selgus, et täienduskool viiakse üle Erastvere valda. Selgus ka, et Mõnistest lahkub  õpetaja Arnold Tiru ja asemele tuleb Oskar Hummal- Põlgaste Algkooli juhataja, sest  Tiru paigutatakse sinna juhatajaks.

lk.44

1935/ 36. õppeaasta

Käesolev õppeaasta algas koolile koolimaja suuremate remonttöödega. Nimelt värviti koolimaja väljastpoolt ja ehitati ümber 1 ahi, kuna kaht ahju põhjalikult  parandati.

Ka õpetajaskonnas oli suurem muudatus. Arnold Tiru lahkus ja asemele tuli Oskar  Hummal. Samuti lahkus õpetaja Julia Utsal ja asemele tuli Helene Sokk- nad vahetasid  vabatahtlikult üksteisega kohti. Õpetaja Julia Utsali äraminekuga küll kool midagi  kaotanud ei ole, sest temal kuidagiviisi õppetöö ei edenenud. Ka oli tema õpilaste seas  täiesti lugupidamise kaotanud, siis ei jäänud temal muud üle kui siit ära minna.

Täienduskooli inventar anti enamasti kõik üle Erastvere täienduskoolile. Siia jäi ainult  osa puutöö riistu ja ka kõik õppenõukogu summadega ostetud inventar. Käesolev õppeaasta on üks paremaid ilmastiku poolest, puudujate arv on väiksem kui  kunagi varem. Neljas klass on kooliskäimise poolest korralikum-üle 50 päeva ei ole  ühtegi õpilast puudunud.

Aprilli kuul levis koolis kerge gripp. II ja III klassides haigestus õpilasi üle poole., kuid  ainult mõneks päevaks ja siis olid jällegi koolis. Rääkisin jaoskonna arstiga. Tema arvas,  et kui edasi levib, siis peaks kooli nädalaks sulgema. III klassis on õpilased enamasti kõik  koolis. Gripp on möödunud.

10. mail. Täna pühitsesime üleriiklikku emadepäeva. Selleks oli korraldatud Hargla  kirikus jumalateenistus. Kirikusse kogunesid ka kõik Hargla kihelkonna koolid ja  enamasti kõik õpetajad. Jutlustas kirikuõpetaja J. Maior. Kõik oli väga ilus ja kohane.  Õpilased laulsid. Kõik koolid moodustasid ühe suure koori.

lk.45

Käesoleval kevadel täiendasime kuusehekki – istutati kuivanud kuuskede asemele  uued. Selleks saime Taheva taimeaiast 150 noort kuuske, missuguseid istutasime heki  pikenduseks, kuna kuivanute asemele tõime taimi kooli krundilt.

Kooli aia asutamisega on üldse väga täbar lugu. Vallavalitsus ei hooli sellest suuremat. Sellepärast ei ole aia asutamiseks midagi muud tehtud kui kooli poolt hekk istutatud. Võtsin kooli eelarvesse aia asutamiseks üles ligi 500 krooni ja hoolekogu esitas selle  summa ka vallavalitsusele. Volikogu jättis aga ainult 50 krooni. Hoolekogu protesteeris,  kuid Maavalitsus kinnitas volikogu otsuse jättes hoolekogu protesti tähele panemata. Sellega on käesoleval aastal aia asutamine võimatuks tehtud, sest 50 krooniga ei saa kooli  õue ja aiamaa ümber taragi ehitada.

17. mail Suri õpilane Karmilla Schmidt. Olime täna kogu kooliga teda leinamajast ära  saatmas.

18. mail Täna korraldasime metsapäeva.. Käisime Mõniste metskonnas Põlde vahtkonnas  metsa külimas. Külvasime umbes 2 hektarit. Töö juhendajateks olid kohalikud metsnik  hr. H. Pastarus ja metsavahid. Õpilased töötasid suure hoolega.

Neljanda, viienda ja kuuenda klassi osa õpilasi käisid ekskursioonil 21-24. maini Petseris Taevaskojas ja Tartus. Kuuenda klassi lõpetajaid oli 13 õpilast. Koolitöö lõppes 29. mail.

lk.46

1936/37. õppeaasta

Kooli aia asi hakkab nähtavasti nihkuma, sest Maakoolivalitsus ei lubanud kooliaeda  asutada Mõniste mõisasüdamesse, sest sinna on 5 km koolimajast. Nüüd hakatakse kooli  aia jaoks maad parandama. Selleks veeti umbes 300 koormat musta mulda, mõni koorem  sõnnikut ja mõned koormad savi. Ka aia lipid osteti. Postid ja latid osteti juba möödunud  kevadel. Imelik on ainult see, et tara ehitamine ei nihku. Tehakse päeviti, küüdi korras.

Nüüd koolitöö ajal panevad töömehed paigale ainult postid ja löövad latid peale, kuna  õpilased on tööõpetuse tundides lipid löönud. Nii edeneb töö palju kiiremini. Osa aiamaad künti juba üles. Õpilastega juurisime välja juba mitu puud, mis olid aia  maaalal ja ei sobinud aeda. Suutsime õpilastega tara peaaegu valmis ehitada. Tööd tegime  tööõpetuse tundides. Lippidest tuli puudus ja osa tara jäi tegemata. Sain vallavalitsuse  kaudu suure häda ja norimisega niipalju, et plaanis ette nähtud ilupuud telliti ülikooli  õppe-ja katsemetskonnast ja need istutasime maha.Kogu aiamaa künti üles. Kavatsesime pärast koolitööd sõitu ekskursioonile Põhjarannikule. Saime aga kuulda, et  mõned õpilaste vanemad rääkinud nagu sõidaks õpetajad õpilaste kulul, kuigi  kaasasõitjate õpetajate sõidukulud jäid õppenõukogu kanda ja õppenõukogu

lk 47

kassast sai otsustatud isegi õpilastele toetust anda, sellepärast jäeti ekskursioon ära. Lõpuks peeti algkooli lõpetajate päeva. See oli esmakorraline üle riigi. Meie koolis aga ei  olnud see esmakordne, sest et meie juba täienduskooli siinoleku ajal pidasime  täienduskooli lõpupidu ja viimaks ühinesid ka algkooli kuuenda klassi lõpetajad ning  niiviisi oli igal aastal koolitöö viimase päeva õhtul kooli lõpetajate pidu. Siin ei saanud  küll parimad lõpetajad kingitusi, vaid ühine teelaud, laulud ja muud ettekanded olid siiski.

Nüüd sellel aastal oli aga see päev siiski suurepärasem, sest nüüd oli ka kingitusi  parimatele õpilastele. Raha selleks annetasid Mõniste Vallavalitsus kümme krooni,  Mõniste Haridusselts viis krooni, Mõniste Vabatahtlik Tuletõrje Ühing viis krooni  Kaitseliidu Mõniste rühm viis kooni ja Noorkotkaste Mõniste jaoskond viis krooni. Mis  keegi sai ja kui palju oli saajaid, leidub õppenõukogu protokollis. Päevast võtsid osa  peale õpetajate ja õpilaste enamus lapsevanematest. Kõik olid väga rahul.

23.juunil Eile külastas koolimaja Haridusministeeriumi Koolivalitsuse direktor I. O. Kiisel. Mina ise koolis ei olnud. Olin Mõniste asunduses Kaitseliidu Varstu Malevkonna  parki ja peoplatsi korraldamas, sest täna on malevkonna peo päev.

Nähtavasti on jäädud kõigega enam-vähem rahule, ei olla mingisuguseid märkusi teinud  nagu räägib kooliteenija, kes näitas ruume ette ja oli vastanud küsimustele. Ka ajalehes ei ole Mõniste kooli kohta direktori seletuses midagi öeldud.

lk.48

1937/38 õppeaasta

Mitu korda olen palunud vallavalitsusest lasta kooli aiamaa ümber künda ja äestada, aga  seda ei tehta.

Sügisel koolitöö ajal algab jällegi kodukaunistamine. Istutasin aeda õpilaste kaasabil  kasesalu ja sarapuupõõsad, pargi alla saari ja aia äärt mööda lõhmuseid, pihlakaid ja saari  ning vahtraid.

Koolitöö arenes talve jooksul normaalselt. Olen hädas ainult õpetaja Hummaliga, sest  tema joob ja väga tihti ilmub koolimajja, tihti ka koolitöösse viinastunult. Tihti juhtub ka  nii, et härra Hummal tuleb kainelt tööle ja kui näeb, et inspektorit ei tule, siis on märgata,  et on viina võtnud. Halb on ka see, et tema viina väga kergesti kätte saab, kuna viinapood  asub koolimajast 350 m kaugusel.

Ka tänavu nagu eelmistelgi aastatel, on viis klassikomplekti- 5. ja 6. klassi õpilased on  ühes komplektis.

Õpetaja Hugo Hirjel oli neljakuulisel palgata puhkusel, et lõpetada ülikooli. Asetäitjaks  saadeti Maakoolivalitsuse poolt Elisabet Koemets. Iseloomult oli pr. E. Koemets avalik ja  otsekohene, heatahteline. See võib ka olla sellest, et tema on sügavalt usklik inimene.  Tööd tegi päris korralikult ja varsti võitis õpilaste poolehoiu.

Koolitöö algas I kl. 13. sept., teistes 27. sept. ja lõppes 28. mail.

Õpilasi oli I kl. –27, II kl.-35, III kl.- 33, IV kl. –24, V kl.-20 ja VI kl. 20. Kokku 68  poeglast ja 81 tütarlast. Lõpetajaid oli I kl.-26, II kl.-19, III kl.-24, IV kl.-16, V kl. –9 ja  VI kl.-15

30. mail korraldati teistkordselt “ Algkooli lõpetajate päev”. See on tervitatav, sest sellega  annab palju hoogu juurde, et lapsed katsuksid ikka lõpetada kuus klassi.

lk.49

Teistkordselt oli see Haridusministeeriumi ettekirjutuse järele, kuna meie kool on seda  korraldanud juba mõned aastad varemgi. Ei olnud ainult kindlat kava- ükskord tehti seda  üksiti ja teinekord teisiti. Täienduskoolil oli see igal kevadel kindla kava järele. Annetuse  said mitmed õpilased. Raha selleks saime Vallavalitsuselt, Haridusseltsilt, Kaitseliidult.,  Naiskodukaitselt ja Tuletõrje ühingult. Kooli palvele, annetada algkooli lõpetajatele  väikene summa, ei tulnud vastu Mõniste Põllumeeste Selts.

Algkooli lõpetajate päevast võtsid ka osa lapsevanemad, vallavalitsus, hoolekogu ja kooli  õppenõukogu kui ka raha annetanud seltside esindajad. Vallavanem hr. August Kirsipuu  saatis omalt poolt veel hulga kaski kooliruumide kaunistamiseks. Peale ametliku osa oli  ka ühine söögilaud. Siin viibiti rõõmsas meeleolus.

28. mail istutati kooli õpilaspere ja õpetajate juuresolekul kooli lõunapoolsesse külge muru keskele Eesti Vabariigi esimese presidendi Konstantin Pätsi auks tamm. Tamme

istutamise eel pidasin õpilastele selgituskõne meie armsa riigijuhi tööst ja tegevusest ja  ütlesin, et meie kõik peame temale kaasa aitama, igaüks oma jõudu mööda meie riigi  ülesehitavas töös. Istutamisel kandsid kõik- nii kooli õpilased kui ka õpetajad tammele  mulda juurtele, et nii nagu iga peotäis mulda aitab juurtel kasvada ja kosuda, et tema  saaks elada kaua aastaid, nii ka meie riigi iga kodaniku kaasabi ja kaastöö meie riigile

igaühel oma kutsealal kergendab ja aitab meie armsal riigijuhil kindlustada ja korraldada meie riiki nii, et tema püsiks jäädavalt.

lk.50

1938/39.õppeaasta

Õppetöö algas I klassis 12. septembril, teistes klassides 26. septembril. Esimeseks septembriks lahkus õpetaja ametist õpetaja O. Hummal, minnes pensionile.  Sellega on meie kool pääsenud, sest nõrgemat õpetajat koolitöös ei suuda mina ette  kujutada. Asemele määrati Lätimaalt Rudolf Sikk. On noor mees. Pealtnäha korralik ja  inimene, kes nähtavasti tunneb hästi oma tööd. Elame-näeme, kuidas töö edeneb. Et kooli eelarvesse on võetud summa kooliaia arendamiseks, siis tuli käesoleval sügisel  aiatöös palju ära teha. Tartu Ülikooli õppe-ja katsemetskonnast sai tellitud heki- ja muid  ilupõõsaid ja need kõik istutati. Istutamiseks kaevasime õpilastega kraavid, sest pinnas on  punane liiv ja täitsime need pinnalt võetud mustema huumusrikka mullaga. Kõik see  muld tuli õpilastel kanda pangedega- muud kandmisvahendid kui ka vedamise abinõud  puuduvad. Ka tarbeaia asutamisega jõudsime niikaugele, et oleks viljapuid istutada. Sööt  on ülesharitud ja ühe suve seisnud kultuuride all. Nimelt vallavalitsus ei ostnud sõnnikut,  nagu kavas on ette nähtud, siis vallavanem lubas minul sinna panna kartulid ja mina  panin kartulitele sõnnikut 32 koormat- nii sai kooliaia maa laudaväetist. Õuna-, ploomi-, kirsi- ja pirnipuude istutamiseks kaevasime 2,5-3 meetri laiused ja 90 cm  sügavused augud, et rohkem liiva välja võtta. Vallavanem August Kirsipuu oli nii  vastutulelik, et andis vallast küüdihobuseid.

lk.51

Küüdikorras toodi igasse auku 2 koormat savi. Savi lubasid tasuta oma maalt Rudina talu  peremehed. Nüüd täitsid õpilased augud jällegi nagu heki kraavidegi juures mustema  mullaga. Tarbepuud ostsime Tartu Ülikooli katseaiast Raadilt, ETK ja kaks ploomipuud  K. Villi ärist. Kõik puud istutasid õpilased õpetajate juhatusel. Kõik see töö nõudis  õpetajatelt väga palju hoolt. Õpilased –IV, V ja VI klassid nägid palju vaeva. Kas kõigest  sellest tööst ka midagi suurt tulu on, näitab tulevik. Pinnas kooliaias on väga halb punane liiv ja suvel kuivab väga sügavale: nii möödunud 1938.a suvel, kuna oli kaks  nädalat põuda, kuivasid siin minu kartulitel varred ära ja sügisel sain vähekese rohkem  kartuleid kui kevadel maha panin. Vett valamiseks ei ole, sest kaev on õhukene ja  annab suvel põuase ilmaga vähe vett.

28.veebruaril 1939.a. Täna sulgeb kooliarst kooli mumpsi tõttu. Õpilasi on haigestunud  58%. Õppetöö seisab kuni 6. märtsini.

13. märts- mumps ei rauge, vaid õpilasi hakkab jällegi rohkem haigestuma. Saadan küll  haigestunud õpilase otsekohe koju, aga see ei aita.

16. märtsil Mumps ei rauge. Kutsusin välja Vana-Roosa jaoskonna arsti ja arst sulges  kooli uuesti kuni 26. märtsini. Väga halb, nüüd jääme tööga palju järele! Kas suudame  kevadeks järele jõuda? Haigus oli üldiselt kerge, raskemaid komplikatsioone ega  surmajuhtumeid ei olnud. Peaaegu kõik õpilased põdesid haigust.

Alates 27. märtsist käivad õpilased korralikult koolis- mumps on raugenud Õppenõukogu liikmeteks on õpetajad Ed. Ploomipuu , H. Hirjel

lk.52

 A.Tiits, R. Sokk ja Helene Sokk, lastevanemate esindaja Hugo Paltsepp ja hoolekogu  esindaja Elmar Hanimägi.

Hoolekogu liikmeteks on õpetajad Ed. Ploomipuu ja R. Sikk, lastevanemate esindaja J.  Lehes ja Elmar Hanimägi, vallavolikogu esindajateks Joh. Lindenberg ja H. Kirsipuu. Käesoleval õppeaastal oli 5 klassikomplekti ja eraldi töötasid I, II, II ja IV kl.,V ja VI kl.  olid ühendatud üheks klassiks.

Koolis oli õpilasi I kl. –30, II kl.-29, III kl.-28, IV kl. 29, V kl.-24 ja VI kl. 16 õpilast. Õppetöö lõppes 26. mail 1939.a.

Õpeaasta lõpuks registreeriti lahti õpetaja Rudolf Sikk, kes oli määratud kuni 1. aug.  1939.a. Kes asemele saab- ei tea. Õpetaja R.Sikk avaldas soovi, et tema soovib tagasi  tulla.

1939/40.õppeaasta

Õppetöö algas I klassis 11.septembril, teistes klassides 25. septembril. Õppeaasta algul ei olnud viiendat õpetajat, kuna R. Sikka ei olnud veel tagasi määratud,  sest temal kui Läti riigi kodanikul, puudus tööluba. Hangiti tööluba, kuid R. Sikk ei  saanud siiski tulla, sest Lätis kutsuti reservväe ohvitseride õppusele ja ka R.Sikk pidi  õppusele minema- sellepärast tema loobus üldse õpetaja kohast.

Õpetaja Hugo Hirjel lubati palgata puhkusele 1. septembrist kuni 1. augustini  1940.a.Õpetaja H. Hirjel läks nimelt Ülemaalise Töölisühingute Keskliidu nõunikuks 25.  septembril. Täna sain kirja, et Elle Verrev määrati õpetaja kohusetäitjaks 1. septembrist  1939 kuni 1. augustini 1940.a. Et aga õpetaja R. Sikk ei saanud enam õppetööle tagasi  tulla, siis oli ka see koht vakantne.

lk.53

Õpetaja R. Sika asemele määrati õpetaja kohusetäitjaks Elisabet Paide. 1. oktoobrist  1939 kuni 1. augustini 1940.a.

Nii võib kool jälle korralikult töötada. Õppejõududeks on Ed. Ploomipuu, Arnold Tiits,  Helene Sokk, Elle Verrev ja Elisabet Paide.

Klassikomplekte käesoleval õppeaastal on 5- ühendatud on nagu varemgi V ja VI kl.  üheks komplektiks, teised klassid töötavad lahus.

6. detsembril 1939.a. Rõuge jaoskonna arst sulges I, II, III ja IV klassid leetrite tõttu, sest  väga palju õpilasi haigestus leetritesse: nii oli I klassis 25 õpilasest terved 8 õpilast, II kl.  28 õpilasest terveid 5 õpilast, III klassi 32 õpilasest terveid 9 õpilast ja IV klassis 28  õpilasest terveid 18 õpilast. Õppetöö katkestati alates 7.detsembrist 1939 kaheks  nädalaks.

9.detsember- maaarst sulges täna ka V ja VI klassi, sest ka siin jäid õpilased leetritesse,  kaheks nädalaks.

Sellega on õppetöö katkestatud kuni pühadeni. Ära jääb ka nüüd keskmisel pühal  kavatsetud koolipidu ja ka kooli jõulupuu.

Et koolile kuidagi sissetulekut saada, siis leppisin Naiskodukaitsega kokku, et kool lubab  neil keskmisel pühal pidu korraldada, millest nemad koolile annavad kolmanda osa peo  puhtast ülejäägist.

14. veebruaril 1940.a. Täna sain Elle Verrevi haiguselehe, mille järele tema, Elle Verrev,  on vabastatud koolitööst 14. veebruarist alates raseduse tõttu. Maakoolivalitsus saatis  asemele tagavara õpetaja Linda Raistiku.

3. märtsi 1940.a. Täna sain kirja, et õpetaja kohusetäitja Elisabet Paide on kinnitatud  Mõniste Algkooli õpetajaks arvates 24. veebruarist 1940.a.

Õpilaste hulgas levib läkaköha. Väga palju õpilasi on haigestunud. Saadan küll haiged  otsekohe koju, aga köha levib. Töötamine on väga raske, sest palju õpilasi puudub. Õppetöös jääme maha ja ei tea, kuidas jõuame järele!

lk.54

Õpetaja Elisabet Paide haigestus ja Vana-Roosa jaoskonnaarst vabastas tööst kaheks  nädalaks. Maakoolivalitsus saatis tagavara õpetaja Alfred Antoni. Õpetaja E. Paide  vabastati veel töölt üheks nädalaks ja õpetaja A. Anton töötab edasi. 20. aprillil Täna tuli koolitöösse tagasi õpetaja E. Paide.

22.aprillil Täna tuli koolitöösse õpetaja E. Verrev. Õpetaja E.Verrev oli koolitöös ainult  kaks päeva ja jäi uuesti koju- tema olla haige.

26. aprillil sain haiguslehe, mille järele õpetaja E.Verrev on vabastatud õppetööst 25.  aprillist kuni 11. maini 1940.a.

Astusin ühendusse Maakoolivalitsusega ja asemele saadeti tagavara õpetaja L. Raistik. Koolis töötavad õpetajad on küll kogu aja püüdnud asendada puuduvate õpetajate tunde,  kuid et me üldse oleme koolitööga haiguste tõttu järele jäänud, siis on teise õpetaja  asendamine väga raske.

Olgugi, et haigused sellel õppeaastal õpilasi palju nõrgestasid, jõudsime õppetööga siiski  rahuldavalt lõpule

Ei tea mis sünnib- Venemaa kommunistid okupeerivad Eesti! Mis saab koolitööst?

Kroonika on kirja pandud Mõniste Algkooli juhataja Eduard Ploomipuu poolt aastatel  1918-1941.

\*\*\*

Kroonika asub Mõniste Kooli arhiivis.

Arvutisse trükkis kroonika endine kooli ajaloo õpetaja Aili-Külike Paeglis. **EDUARD PLOOMIPUU**

Eduard Ploomipuu sündis 17.juulil 1890.a. Mõniste vallas.

Alghariduse omandas Mõniste Algkoolis. Õpinguid jätkas Valga  Linnakoolis, kus lõpetas 2-aastased pedagoogilised kursused.

Õpetajatööd alustas ta Peetri-Liisa (Mõniste) Algkoolis 1912.a.

Esimese maailmasõja päevil mobiliseeriti sõjaväkke.1917.a. lõpul valiti  Mõniste koolijuhatajaks, kellena töötas 1941.a.Tööd õpetajana jätkas kuni  surmani.

Oli sirgjooneline inimene ja seetõttu juhtus vallavalitsusega mitmeid arusaamatusi, mille arutamine lõppes Riigikohtu õigeksmõistva otsusega koolijuhataja kasuks. Ta juhtis kooli kindlakäeliselt. Paljud õpilased on meenutanud tema aukartustäratavat pilku  ja nõudlikkust. Oma õpilastes kasvatas ausust ja õiglust. Õpetaja Ploomipuu ranguse korvas  ainete arusaadav õpetamine, mis andis tugeva põhja edasiõppimiseks.

Oli vallarahva silmis lugupeetud inimene, osales seltsielus, ristis lapsi ja pani surnuid  puusärki. Eduard Ploomipuu oli koolijuht-õpetaja, kelle käe all said õpetust üle 40 aasta kõik  Mõniste koolis õppijad.

Hea õpetaja ja kolleeg suri 5.jaanuaril 1955. aastal ja puhkab Hargla kalmistul.